/* COM/2011/0625 final/3 - 2011/0280 (COD) */ Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi regoli għall-pagamenti diretti lill-bdiewa skont skemi ta’ appoġġ fil-qafas tal-politika agrikola komuni





MEMORANDUM TA’ SPJEGAZZJONI 1. KUNTEST TAL-PROPOSTA Il-proposta tal-Kummissjoni għall-Qafas Finanzjarju Multiannwali (QFM) għall-2014-2020 (il-proposta QFM)[1] tistabbilixxi l-qafas baġitarju u l-orjentazzjonijiet ewlenin għall-Politika Agrikola Komuni (PAK). Fuq din il-bażi, il-Kummissjoni tippreżenta sett ta’ regolamenti li jistabbilixxu l-qafas leġiżlattiv għall-PAK fil-perjodu 2014-2020, flimkien ma’ valutazzjoni tal-impatt ta’ xenarji alternattivi għall-evoluzzjoni tal-politika. Il-proposti attwali ta’ riforma huma bbażati fuq il-Komunikazzjoni dwar il-PAK fid-dawl tas-sena 2020[2] li tat profil wiesa’ ta’ alternattivi ta’ politika bħala tweġiba għall-isfidi tal-ġejjieni għall-agrikoltura u għaż-żoni rurali u biex jintlaħqu l-objettivi stabbiliti għall-PAK, jiġifieri 1) produzzjoni vijabbli tal-ikel; 2) ġestjoni sostenibbli ta’ riżorsi naturali u ta’ azzjoni klimatika; u 3) żvilupp territorjali bbilanċjat. L-orjentazzjonijiet tar-riforma fil-Komunikazzjoni minn dak iż-żmien ’l hawn sabu l-appoġġ wiesa’ kemm fid-dibattitu[3] interistituzzjonali kif ukoll fil-konsultazzjoni mal-partijiet interessati li saru fil-qafas tal-valutazzjoni tal-impatt. Tema komuni li ħarġet tul dan il-proċess hija l-ħtieġa li jkun promoss l-użu effiċjenti tar-riżorsi bil-għan li jkun hemm tkabbir b’mod intelliġenti, sostenibbli u inklussiv għall-agrikoltura u għaż-żoni rurali tal-UE skont l-istrateġija Ewropa 2020, billi tinżamm l-istruttura tal-PAK madwar żewġ pilastri li jużaw strumenti komplimentari għall-kisba tal-istess objettivi. Il-Pilastru I ikopri l-pagamenti diretti u l-miżuri għas-suq li jipprovdu appoġġ għad-dħul annwali bażiku lill-bdiewa tal-UE u appoġġ f’każ ta’ tfixkil speċifiku fis-suq, waqt li l-Pilastru II ikopri l-iżvilupp rurali fejn l-Istati Membri jfasslu u jikkofinanzjaw programmi multiannwali skont qafas komuni[4]. Permezz ta’ riformi suċċessivi l-PAK żiedet l-orjentazzjoni tas-suq għall-agrikoltura waqt li qed tipprovdi appoġġ għad-dħul għall-produtturi, tejbet l-integrazzjoni tar-rekwiżiti ambjentali u rrinforzat l-appoġġ għall-iżvilupp rurali bħala politika integrata għall-iżvilupp taż-żoni rurali mal-UE kollha. Madankollu, l-istess proċess ta’ riforma żied, minn naħa, l-esiġenzi għal distribuzzjoni aħjar ta’ appoġġ bejn l-Istati Membri u ġewwa fihom u min-naħa l-oħra, it-talbiet għal immirar aħjar tal-miżuri bil-għan li jkunu indirizzati l-isfidi ambjentali u biex iż-żieda fil-volatilità tas-suq tiġi indirizzata aħjar. Fil-passat, ir-riformi wieġbu l-aktar għal sfidi endoġeni, minn kriżijiet ta’ ħafna ikel żejjed sa kriżijiet dwar is-sikurezza tal-ikel; huma qdew sewwa lill-UE kemm fil-qasam domestiku kif ukoll f’dak internazzjonali. Madankollu, il-biċċa l-kbira tal-isfidi tal-lum ġejjin minn fatturi li huma esterni għall-agrikoltura u, għalhekk, jeħtieġu tweġiba ta’ politika usa’. Il-pressjoni fuq id-dħul mill-agrikoltura hija mistennija tissokta minħabba li l-bdiewa qed iħabbtu wiċċhom ma’ aktar riskji, produttività li qed tonqos u marġnijiet li qed jidjiequ minħabba li l-prezzijiet tal-materja prima qed jogħlew; hemm ħtieġa, għalhekk, li l-appoġġ għad-dħul jinżamm u li jkunu rrinforzati strumenti għall-ġestjoni aħjar tar-riskji u jkun hemm tweġiba għal sitwazzjonijiet ta’ kriżi. Agrikoltura b’saħħitha hija vitali għall-industrija tal-ikel tal-UE u għas-sigurtà globali tal-ikel. Fl-istess waqt, huwa mistenni li min-naħa tal-agrikoltura u taż-żoni rurali jiżdiedu l-isforzi biex jintlaħqu l-miri ambizzjużi dwar il-klima u l-enerġija u l-istrateġija dwar il-bijodiversità li huma parti mill-aġenda Ewropa 2020. Il-bdiewa, li flimkien ma’ dawk li jaħdmu fil-foresti huma dawk li l-aktar li jimmaniġġjaw l-art, ikun jeħtiġilhom li jkunu appoġġati meta jadottaw u jżommu sistemi u prattiki ta’ biedja li jkunu partikolarment favorevoli għall-objettivi ambjentali u klimatiċi għaliex il-prezzijiet tas-suq ma jirriflettux il-provvediment ta’ prodotti pubbliċi bħal dawn. Ikun essenzjali wkoll li l-potenzjal varju taż-żoni rurali jiġi utilizzat bl-aħjar mod u b’hekk ikun hemm kontribuzzjoni għal tkabbir u koeżjoni inklussivi. Din ir-riforma tħaffef il-proċess ta' integrazzjoni tar-rekwiżiti ambjentali. Għall-ewwel darba tintroduċi komponent ta’ titjib ekoloġiku qawwi fl-ewwel pilastru tal-PAK u b’hekk tiżgura li l-bdiewa kollha tal-UE li jirċievu appoġġ imorru lil hinn mir-rekwiżiti tal-kundizzjonalità u jipproduċu benefiċċji ambjentali u klimatiċi bħala parti mill-attivitajiet tagħhom ta’ kuljum. Tletin fil-mija tal-pagamenti diretti issa se jkunu marbuta mat-titjib ekoloġiku, u dawn il-pagamenti se jiżguraw li l-azjendi agrikoli kollha jipproduċu benefiċċji ambjentali u klimatiċi permezz taż-żamma tal-karbonju fil-ħamrija u l-ħabitats ta’ bwar assoċjati ma’ mergħat permanenti, it-twassil tal-ilma u l-protezzjoni tal-ħabitat bl-istabbiliment ta' żoni b'fokus ekoloġiku u t-titjib tar-reżiljenza tal-ħamrija u l-ekosistemi permezz tad-diversifikazzjoni tal-uċuħ tar-raba'. Dawn se jinfurzaw il-kapaċità tal-art u tal-ekosistemi naturali biex jikkontribwixxu lejn l-indirizzar tal-objettivi dwar il-bijodiversità tal-UE u l-adattament għat-tibdil fil-klima. Il-kundizzjonalità se tkun il-bażi tal-pagamenti diretti u se tkun aktar iffukata lejn il-provvedimenti tal-protezzjoni tal-art mistagħdra u tal-ħamrija b’livell għoli ta’ karbonju filwaqt li fl-istess ħin għandha tkun simplifikata biex jitnaqqsu l-piżijiet amministrattivi. Il-Kummissjoni hija impenjata li tintroduċi d-Direttivi Qafas dwar l-Ilma fi ħdan il-kundizzjonalità meta l-Istati Membri kollha jkunu implimentawhom bis-sħiħ b’mod partikolari b’obbligi ċari għall-bdiewa. Fi ħdan l-iżvlupp rurali wkoll, l-objettivi tal-ġestjoni sostenibbli tar-riżorsi naturali u tal-azzjoni klimatika huma prijoritizzati permezz tar-restawr, il-preservazzjoni u t-titjib tal-ekosistemi kif ukoll permezz tal-promozzjoni tal-użu effiċjenti tar-riżorsi, livell baxx tal-karbonju u agrikoltura li tiflaħ għall-klima. L-iżvilupp rurali se jippermetti kontribut sinifikanti lejn it-tlestija tal-implimentazzjoni kemm ta’ Natura 2000 kif ukoll tad-Direttivi Qafas dwar l-Ilma u lejn il-kisba tal-istrateġija ta’ bijodiversità 2020 tal-UE. Għalhekk, il-PAK tal-ġejjieni mhux se tkun politika li taqdi biss lil parti żgħira, għalkemm dan huwa essenzjali, tal-ekonomija tal-UE, iżda wkoll politika ta’ importanza strateġika għas-sigurtà tal-provvista tal-ikel, l-ambjent u l-bilanċ territorjali. Hemmhekk jinsab il-valur miżjud ta’ politika verament komuni tal-UE li tagħmel użu bl-aktar mod effiċjenti tar-riżorsi baġitarji limitati għaż-żamma ta’ agrikoltura sostenibbli mal-UE kollha, li tindirizza kwistjonijiet transkonfinali importanti bħat-tibdil fil-klima u tirrinforza s-solidarjetà fost l-Istati Membri, waqt li tippermetti wkoll il-flessibbiltà fl-implimentazzjoni għall-qadi ta’ ħtiġijiet lokali. Il-qafas stabbilit fil-proposta QFM jipprevedi li l-PAK għandha żżomm l-istruttura tagħha ta’ żewġ pilastri bil-baġit għal kull pilastru miżmum f’termini nominali fil-livell tal-2013 tiegħu u b’mira ċara li jinkisbu riżultati fir-rigward tal-prijoritajiet ewlenin tal-UE. Il-pagamenti diretti għandhom jippromwovu produzzjoni sostenibbli billi 30 % tal-pakkett baġitarju tagħhom ikun assenjat għal miżuri obbligatorji li jkunu ta’ benefiċċju għall-klima u l-ambjent. Il-livelli tal-pagamenti għandhom jikkonverġu progressivament u l-pagamenti lill-benefiċjarji kbar għandhom ikunu suġġetti għal limiti massimi progressivi. L-iżvilupp rurali għandu jkun inkluż f’Qafas Strateġiku Komuni ma’ fondi oħra tal-UE ta’ ġestjoni konġunta b’approċċ rinforzat orjentat lejn ir-riżultati u suġġett għal kondizzjonalitajiet ex-ante aktar ċari u mtejba. Fl-aħħar nett, dwar il-miżuri tas-suq, il-finanzjament tal-PAK għandu jkun rinforzat b’żewġ strumenti ’l barra mill-QFM: 1) riżerva ta’ emerġenza ta’ reazzjoni għal sitwazzjonijiet ta’ kriżi; u 2) l-estensjoni tal-kamp ta’ applikazzjoni tal-Fond Ewropew ta’ Aġġustament għall-Globalizzazzjoni. Abbażi ta’ dan, l-elementi ewlenin tal-qafas leġiżlattiv għall-PAK matul il-perjodu 2014-2020 huma stabbiliti fir-regolamenti li ġejjin: - Proposta għal Regolament tal-Parlament Ewropew u tal-Kunsill li jistabbilixxi r-regoli għall-pagamenti diretti lill-bdiewa skont skemi ta’ appoġġ fil-qafas tal-politika agrikola komuni ('ir-Regolament dwar il-pagamenti diretti'); - Proposta għal Regolament tal-Parlament Ewropew u tal-Kunsill li jistabbilixxi organizzazzjoni komuni għas-swieq tal-prodotti agrikoli (‘ir-Regolament dwar l-OKS Unika’); - Proposta għal Regolament tal-Parlament Ewropew u tal-Kunsill għal appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) (‘ir-Regolament dwar l-iżvilupp rurali’); - Proposta għal Regolament tal-Parlament Ewropew u tal-Kunsill dwar il-finanzjament, il-ġestjoni u l-monitoraġġ tal-politika agrikola komuni (‘ir-Regolament orizzontali)’. - Proposta għal Regolament tal-Kunsill li tistabbilixxi miżuri dwar l-iffissar ta' ċerti għajnuniet u rimborżi relatati mal-organizzazzjoni komuni tas-swieq tal-prodotti agrikoli; - Proposta għal Regolament tal-Parlament Ewropew u tal-Kunsill li jemenda r-Regolament tal-Kunsill (KE) Nru 73/2009 dwar l-applikazzjoni tal-pagamenti diretti lill-bdiewa għas-sena 2013; - Proposta għal Regolament tal-Parlament Ewropew u tal-Kunsill li jemenda r-Regolament tal-Kunsill (KE) Nru 1234/2007 fir-rigward tar-reġim tal-iskema ta' pagament uniku u l-appoġġ għal min ikabbar id-dwieli. Ir-Regolament dwar l-iżvilupp rurali jibni fuq il-proposta ppreżentata mill-Kummissjoni fis-6 ta’ Ottubru 2011 li tistipula regoli komuni għall-fondi kollha li joperaw taħt Qafas Strateġiku Komuni[5]. Wara għandu jsegwi regolament dwar l-iskema għal persuni l-aktar fil-bżonn, li l-fondi għalihom bħalissa jitqiegħdu f’intestatura differenti minn tal-QFM. Barra minn hekk, qed jiġu preparati regoli ġodda dwar il-pubblikazzjoni ta’ informazzjoni dwar il-benefiċjarji li jqisu l-oġġezzjonijiet espressi mill-Qorti tal-Ġustizzja tal-Unjoni Ewroepa bil-għan li jinstab l-aktar mod xieraq biex id-dritt tal-benefeċjarji għad-dejta personali jkun rikonċiljat mal-prinċipju ta’ trasparenza. 2. RIŻULTATI TA’ KONSULTAZZJONIJIET MAL-PARTIJIET INTERESSATI U VALUTAZZJONI TAL-IMPATT Abbażi tal-evalwazzjoni tal-qafas tal-politika attwali u ta’ analiżi ta’ sfidi u ħtiġijiet għall-ġejjieni, il-valutazzjoni tal-impatt tivvaluta u tqabbel l-impatt ta’ tliet xenarji alternattivi. Dan huwa r-riżultat ta’ proċess twil mibdi f’April 2010 u mmexxi minn grupp ta’ interservizzi li ġab flimkien analiżi kwantitattiva u kwalitattiva estensiva, inkluż l-istabbiliment ta' linja bażi fl-għamla ta’ projezzjonijiet għal żmien medju għas-swieq agrikoli u d-dħul sal-2020, u l-mudell tal-impatt tax-xenarji differenti ta’ politika fuq l-ekonomija tas-settur. It-tliet xenarji elaborati fil-valutazzjoni tal-impatt huma: 1) xenarju ta’ aġġustament li jissokta mal-qafas tal-politika attwali waqt li jindirizza n-nuqqasijiet l-aktar importanti tiegħu, bħad-distribuzzjoni tal-pagamenti diretti; 2) xenarju ta’ integrazzjoni li jimplika bidliet kbar ta’ politika fl-għamla ta’ mmirar imsaħħaħ u pagamenti diretti aktar ekoloġiċi u b’miri strateġiċi rinforzati għal politika ta’ żvilupp rurali b’koordinazzjoni aħjar ma’ politiki oħra tal-UE, kif ukoll li jestendi l-bażi legali għal kamp ta’ applikazzjoni usa’ ta’ kooperazzjoni mill-produtturi; u 3) xenarju ta’ rifokalizzazzjoni li jerġa’ jagħti orjentazzjoni lill-politika b’mod esklussiv lejn l-ambjent, b’pagamenti diretti li jispiċċaw f’fażijiet progressivi, jekk wieħed jassumi li tkun tista’ tinżamm kapaċità produttiva mingħajr appoġġ u li l-ħtiġijiet soċjoekonomiċi taż-żoni rurali jkunu jistgħu jiġu moqdijin minn politiki oħra. Fl-isfond tal-kriżi ekonomika u l-pressjoni fuq il-finanzi pubbliċi, li l-UE wieġbet għalihom bl-istrateġija Ewropa 2020 u bil-proposta QFM, it-tliet xenarji kollha għandhom jagħtu piż differenti lil kull wieħed mit-tliet objettivi tal-politika tal-PAK tal-ġejjieni li timmira għal agrikoltura aktar kompetittiva u sostenibbli f’żoni rurali attivi. Bil-għan li jkun hemm allinjament aħjar mal-istrateġija Ewropa 2020, l-aktar f’termini tal-użu effiċjenti tar-riżorsi, ikun dejjem aktar essenzjali li l-produttività agrikola titjieb permezz tar-riċerka, it-trasferiment tal-għarfien u l-promozzjoni tal-kooperazzjoni u l-innovazzjoni (inkluż permezz tas-Sħubija Ewropea għal Innovazzjoni dwar il-produttività u s-sostenibbiltà agrikola). Għalkemm il-politika agrikola tal-UE ma għadhiex topera aktar f’ambjent ta’ politika li tagħweġ il-kompetizzjoni, huwa mistenni li jkun hemm pressjoni addizzjonali fuq is-settur minn aktar liberalizzazzjoni, l-aktar fil-qafas tad-DDA jew tal-FTA mal-Mercosur. It-tliet xenarji ta’ politika tfasslu billi tqiesu l-preferenzi espressi fil-konsultazzjoni li tmexxiet fil-kuntest tal-valutazzjoni tal-impatt. Il-partijiet interessati kienu mistiedna jissottomettu kontribuzzjonijiet bejn it-23.11.2010 u l-25.1.2011 u kien organizzat kumitat konsultattiv fit-12.1.2011. Il-punti ewlenin huma miġburin fil-qosor hawn taħt:[6] - Hemm qbil wiesa’ fost il-partijiet interessati dwar il-ħtieġa ta’ PAK b’saħħitha bbażata fuq struttura ta’ żewġ pilastri biex ikunu indirizzati l-isfidi tas-sigurtà tal-provvista tal-ikel, il-ġestjoni sostenibbli tar-riżorsi naturali u l-iżvilupp territorjali. - Ħafna minn dawk li wieġbu sabu li l-PAK għandha taqdi rwol biex ikunu stabbilizzati s-swieq u l-prezzijiet. - Il-partijiet interessati għandhom opinjoniet differenti dwar l-immirar tal-appoġġ (speċjalment dwar ir-ridistribuzzjoni ta’ appoġġ dirett u l-limiti massimi tal-pagamenti). - Hemm qbil li ż-żewġ pilastri jistgħu jaqdu rwol importanti biex titmexxa ’l quddiem l-azzjoni klimatika u tiżdied il-prestazzjoni ambjentali għall-benefiċċju tas-soċjetà tal-UE. Waqt li ħafna bdiewa jemmnu li dan diġà qed iseħħ illum, il-pubbliku inġenerali jargumenta li l-pagamenti tal-Pilastru I jistgħu jintużaw b’mod aktar effiċjenti. - Dawk li wieġbu jridu li l-partijiet kollha tal-UE, inklużi żoni żvantaġġati, ikunu involuti fit-tkabbir u fl-iżvilupp fil-ġejjieni. - L-integrazzjoni tal-PAK ma’ politiki oħra, bħal dawk għall-ambjent, is-saħħa, il-kummerċ u l-iżvilupp, kienet enfasizzata minn ħafna minn dawk li wieġbu. - L-innovazzjoni, l-iżvilupp ta’ negozji kompetittivi u l-provvediment ta’ prodotti pubbliċi liċ-ċittadini tal-UE jitqiesu bħala modi kif isir l-allinjament tal-PAK mal-istrateġija Ewropa 2020. Il-valutazzjoni tal-impatt b’hekk qabblet it-tliet xenarji alternattivi ta’ politika: Ix-xenarju ta’ rifokalizzazzjoni għandu jħaffef l-aġġustament strutturali fis-settur agrikolu, billi jgħaddi l-produzzjoni għaż-żoni l-aktar kosteffikaċi u lis-setturi li jħallu l-akbar profitt. Waqt li jżid il-fondi għall-ambjent b’mod sinifikanti, huwa kieku jesponi lis-settur għal riskji akbar minħabba kamp ta’ applikazzjoni limitat għall-intervent fis-suq. Barra minn hekk, jiġi b’kost soċjali u ambjentali sinifikanti minħabba li ż-żoni anqas kompetittivi jkollhom iħabbtu wiċċhom ma’ telf konsiderevoli ta’ dħul u degradazzjoni ambjentali, minħabba li l-politika titlef mill-influwenza li jtuha l-pagamenti diretti flimkien mar-rekwiżiti ta’ kundizzjonalità. Fin-naħa l-oħra tal-ispettru, ix-xenarju ta’ aġġustament huwa l-aħjar biex titħalla tissokta l-kontinwità tal-politika b’titjib limitat imma tanġibbli kemm fil-kompetittività agrikola kif ukoll fil-prestazzjoni ambjentali. Madankollu, hemm dubji serji dwar jekk dan ix-xenarju jistax jindirizza adegwatament l-isfidi importanti dwar il-klima u l-ambjent għall-ġejjieni, li wkoll isaħħu l-bażi tas-sostenibbiltà fit-tul tal-agrikoltura. Ix-xenarju ta’ integrazzjoni huwa xi ħaġa ġdida b’immirar imsaħħaħ u b’pagamenti diretti aktar ekoloġiċi. L-analiżi turi li t-titjib ekoloġiku huwa possibbli bi spiża raġjonevoli għall-bdiewa għalkemm xi piż amministrattiv ma jistax ikun evitat. B'mod simili, huwa possibbli li tingħata spinta ġdida lill-iżvilupp rurali bil-kundizzjoni li l-possibiltajiet il-ġodda jintużaw b’mod effiċjenti mill-Istati Membri u r-reġjuni u li l-Qafas Strateġiku Komuni, mal-fondi l-oħra tal-UE, ma jneħħix sinerġiji mal-Pilastru I jew idgħajjef is-saħħiet distintivi tal-iżvilupp rurali. Jekk jinstab il-bilanċ ix-xieraq, dan ix-xenarju jkun l-aħjar li jindirizza s-sostenibbiltà fit-tul tal-agrikoltura u taż-żoni rurali. Fuq din il-bażi, il-valutazzjoni tal-impatt tikkonkludi li x-xenarju tal-integrazzjoni huwa l-aktar ibbilanċjat għall-allinjament b’mod progressiv tal-PAK mal-objettivi strateġiċi tal-UE u dan il-bilanċ jinstab ukoll fl-implimentazzjoni tal-elementi differenti fil-proposti leġiżlattivi. Ikun ukoll essenzjali li jiġi żviluppat qafas ta’ evalwazzjoni biex titkejjel il-prestazzjoni tal-PAK b’sett komuni ta’ indikaturi konnessi mal-objettivi tal-politika. Is-simplifikazzjoni kienet kunsiderazzjoni importanti tul il-proċess kollu u għandha tissaħħaħ b’modi varji, pereżempju billi jiġu ssimplifikati l-kundizzjonalità u l-istrumenti tas-suq, jew it-tfassil tal-iskema għall-bdiewa żgħar. Barra minn dan, pagamenti diretti aktar ekoloġiċi għandhom jitfasslu b’tali mod li jkun imminimizzat il-piż amministrattiv, inklużi l-ispejjeż għall-kontrolli. 3. ELEMENTI LEGALI TAL-PROPOSTA Qed jiġi propost li tinżamm l-istruttura kurrenti tal-PAK f’żewġ pilastri bil-miżuri annwali mandatorji ta’ applikazzjoni ġenerali fil-Pilastru I kkumplimentata b’miżuri volontarji mfassla aħjar għall-ispeċifiċitajiet nazzjonali u reġjonali taħt l-approċċ tal-ipprogrammar multiannwali fil-Pilastru II. Madankollu, id-disinn il-ġdid tal-pagamenti diretti qed ifittex li jisfrutta aħjar is-sinerġiji mal-Pilastru II, li min-naħa tiegħu jitqiegħed taħt il-Qafas Strateġiku Komuni biex jikkoordina aħjar ma' fondi oħrajn ta' ġestjoni kondiviża tal-UE. Abbażi ta’ dan, tinżamm ukoll l-istruttura attwali ta’ erba’ strumenti legali bażiċi, għalkemm bil-kamp ta’ applikazzjoni tar-regolament ta’ finanzjament imkabbar biex jinġiebu flimkien dispożizzjonijiet komuni f’dak li llum jissejjaħ ir-regolament orizzontali. Il-proposti huma konformi mal-prinċipju tas-sussidjarjetà. Il-PAK hija politika verament komuni: hija qasam ta’ kompetenza kondiviża bejn l-UE u l-Istati Membri li qed titmexxa fil-livell tal-UE bil-għan li tinżamm agrikoltura sostenibbli u varjata mal-UE kollha, li tindirizza kwistjonijiet transkonfinali importanti bħat-tibdil fil-klima u li tirrinforza s-solidarjetà fost l-Istati Membri. Fid-dawl tal-importanza tal-isfidi tal-ġejjieni għas-sigurtà tal-provvista tal-ikel, l-ambjent u l-bilanċ territorjali, il-PAK tibqa’ politika ta’ importanza strateġika biex tkun żgurata l-aktar reazzjoni effikaċi għall-isfidi għall-politika u l-aktar użu effiċjenti tar-riżorsi baġitarji. Barra minn hekk, qed jiġi propost li tinżamm l-istruttura kurrenti tal-istrumenti fiż-żewġ pilastri fejn l-Istati Membri għandhom iżjed spazju biex ifasslu s-soluzzjonijiet għall-ispeċifiċitajiet lokali tagħhom u l-kofinanzjament tal-Pilastru II ukoll. Is-Sħubija Ewropea tal-Innovazzjoni l-ġdida u l-kaxxa tal-għodda tal-ġestjoni tar-riskju jinsabu wkoll fi ħdan il-Pilastru II. Fl-istess ħin il-politika se tkun allinjata aħjar mal-istrateġija tal-Ewropa 2020 (inkluż qafas komuni ma’ fondi oħra tal-UE) u l-introduzzjoni ta’ għadd ta’ titjib u elementi ta’ simplifikazzjoni. Fl-aħħar nett, l-analiżi li twettqet fil-qafas tal-valutazzjoni tal-impatt turi biċ-ċar id-dannu jekk ma tittieħed ebda azzjoni f’termini ta’ konsegwenzi ekonomiċi, ambjentali u soċjali negattivi. Ir-regolament dwar il-pagamenti diretti jistabblixxi regoli komuni għall-iskema ta’ pagament bażiku u għal pagamenti relatati. Waqt li jibni fuq ir-riforma tal-2003 u fuq il-Verifika tas-Saħħa tal-2008 li ddiżakkopjaw il-pagamenti diretti mill-produzzjoni waqt li għamluhom suġġetti għal rekwiżiti ta’ kundizzjonalità, ir-regolament issa jfittex li jimmira aħjar l-appoġġ għal ċerti azzjonijiet, oqsma jew benefiċjarji, kif ikoll li jħejji t-triq għall-konverġenza tal-livell ta’ appoġġ fl-Istati Membri u bejniethom. Ir-regolament jinkludi wkoll taqsima dwar l-appoġġ akkoppjat. Mill-2014 l-Iskema ta’ Pagament Uniku u l-Iskema ta’ Pagament Uniku skont l-Erja se jiġu sostitwiti minn skema unika mal-UE kollha li hija l-iskema ta’ pagament bażiku. L-iskema għandha topera abbażi ta’ drittijiet għall-pagament allokati f’livell nazzjonali jew reġjonali lill-bdiewa kollha skont l-ettari eliġibbli tagħhom fl-ewwel sena ta’ applikazzjoni. B’hekk ikun iġġeneralizzat l-użu tal-mudell reġjonali li ma kienx obbligatorju fil-perjodu attwali, kif ukoll, effettivament, tinġieb l-art agrikola kollha fis-sistema. Ir-regoli dwar il-ġestjoni tad-drittijiet u r-riżerva nazzjonali jsegwu b’mod ġenerali r-regoli attwali. Bil-għan li jkun hemm distribuzzjoni aktar ekwa ta’ appoġġ, il-valur tad-drittijiet għandu jikkonverġi f’livell nazzjonali jew reġjonali lejn valur uniformi. Dan isir progressivament biex ikun evitat tfixkil kbir. Element importanti huwa li titjieb il-prestazzjoni ambjentali ġenerali tal-PAK billi l-pagamenti diretti jsiru aktar ekoloġiċi permezz ta' ċerti prattiki agrikoli li huma ta' benefiċċju għall-klima u l-ambjent u li l-bdiewa kollha se jkollhom isegwu, li jmorru lil hinn mill-kundizzjonalità u li min-naħa tagħhom huma l-bażi tal-miżuri tal-Pilastru II. Id-definizzjoni ta’ bidwi attiv tkompli ssaħħaħ il-mira fuq bdiewa li ġenwinament ikunu impenjati f’attivitajiet agrikoli, u b’hekk tilleġittima l-appoġġ. Barra minn hekk, ikun previst it-tnaqqis progressiv u l-limitu massimu tal-appoġġ għal benefiċjarji kbar waqt li jitqiesu l-impjiegi. Huma pprovduti l-pagamenti li ġejjin: - pagament (30 % tal-livell massimu nazzjonali annwali) għall-bdiewa li jsegwu prattiki ta’ benefiċċju għall-klima u għall-ambjent: id-diversifikazzjoni tal-uċuħ tar-raba’, iż-żamma ta’ mergħat permanenti u żoni ta’ konċentrazzjoni ekoloġika. Il-biedja organika tibbenefika awtomatikament minn dan il-pagament, waqt li bdiewa f’żoni ta’ Natura 2000 se jkollhom ikunu konformi mar-rekwiżiti rilevanti sakemm dawk ikunu konsistenti mal-leġiżlazzjoni ta’ Natura 2000; - pagament volontarju (sa 5 % tal-livell massimu nazzjonali annwali) għall-bdiewa f’żoni li jiffaċċjaw restrizzjonijiet naturali speċifiċi (żoni delimitati bl-istess mod bħal għall-finijiet ta’ żvilupp rurali); dan il-pagament jirrikonoxxi l-ħtieġa ta’ appoġġ għad-dħul biex tinżamm preżenza f’żoni li jiffaċċjaw restrizzjonijiet naturali speċifiċi u jikkumplimenta l-appoġġ eżistenti għal żvilupp rurali; - pagament (sa 2 % tal-livell massimu nazzjonali annwali) għall-bdiewa żgħażagħ meta jibdew il-karriera tagħhom, li jista’ jkun ikkumplimentat billi tkun stabbilita għajnuna għall-iżvilupp rurali; u Fl-istess ħin, ir-regolament jistipula skema simplifikata għall-bdiewa żgħar (sa 10 % tal-livell massimu nazzjonali annwali), li jistgħu għalhekk jirċievu pagament ta’ ammont f’daqqa li jieħu post il-pagamenti diretti kollha u li jipproduċi simplifikazzjoni amministrattiva billi jnaqqas l-obbligi ta’ bdiewa bħal dawn relatati mal-ekoloġija, il-kundizzjonalità u l-kontrolli. Hija pprovduta skema ta’ appoġġ akkoppjat volontarju għal tipi speċifiċi ta’ biedja jew għal sistemi agrikoli speċifiċi li jkunu għaddejjin minn ċerti diffikultajiet u li jkunu partikolarment importanti għal raġunijiet ekonomiċi u/jew soċjali; l-appoġġ huwa pprovdut sakemm ikun meħtieġ biex jinżammu livelli attwali ta’ produzzjoni (sa 5 % tal-livell massimu nazzjonali annwali bil-possibbiltà li jmur lil hinn minn hekk f’każijiet partikolari). Barra minn dan, ir-regolament iżomm il-possibbiltà għal Pagamenti Diretti Nazzjonali Komplimentari għall-Bulgarija u r-Rumanija u jinkludi pagament speċifiku għall-qoton. F’termini ta’ simplifikazzjoni, is-sistema l-ġdida ta’ pagamenti diretti għandha tkun ibbażata fuq tip wieħed ta’ drittijiet għall-pagament u regoli simplifikati ta’ trasferiment, biex b’hekk tkun issimplifikata l-ġestjoni tagħha; l-armonizzazzjoni ta’ dispożizzjonijiet għal pagamenti akkoppjati taħt intestatura waħda tagħmel il-qafas legali aktar faċli għall-utent u l-iskema għall-bdiewa żgħar, bil-ħtiġijiet u l-proċeduri simplifikati tagħha, għandha tnaqqas il-burokrazija għall-bdiewa żgħar u ssaħħaħ il-kompetittività tagħhom. 4. IMPLIKAZZJONI TAL-BAĠIT Il-proposta tal-QFM tipprovdi li parti sinifikanti tal-baġit tal-UE għandha tkompli tkun iddedikata għall-agrikoltura, li hija politika komuni ta’ importanza strateġika. B’hekk, fi prezzijiet attwali, huwa propost li l-PAK għandha tiffoka fuq l-attivitajiet ewlenin tagħha b’EUR 317.2 biljuni allokati lill-Pilastru I u EUR 101.2 biljuni lill-Pilastru II tul il-perjodu 2014-2020. Il-fondi għall-Pilastru I u l-Pilastru II huma kkumplimentati b’fondi addizzjonali ta’ EUR 17.1 biljun magħmulin minn EUR 5.1 biljun għar-riċerka u l-innovazzjoni, EUR 2.5 biljuni għas-sigurtà tal-provvista tal-ikel u EUR 2.8 biljuni għall-appoġġ f’ikel għall-persuni l-aktar fil-bżonn f’intestaturi oħra tal-QFM, kif ukoll ta’ EUR 3.9 biljuni f’riżerva ġdida għall-kriżijiet fis-settur agrikolu u sa EUR 2.8 biljuni fil-Fond Ewropew ta’ Aġġustament għall-Globalizzazzjoni lil hinn mill-QFM, biex b’hekk it-total tal-baġit jinġieb għal EUR 435.6 biljuni tul il-perjodu 2014-2020. Dwar id-distribuzzjoni tal-appoġġ fost l-Istati Membri, huwa propost li l-Istati Membri kollha b’pagamenti diretti ta’ anqas minn 90 % tal-medja tal-UE għandu jkollhom terz ta' din id-differenza mneħħi. Il-livelli massimi nazzjonali fir-regolament dwar il-pagamenti diretti huma kkalkulati fuq din il-bażi. Id-distribuzzjoni tal-appoġġ għall-iżvilupp rurali hija bbażata fuq kriterji oġġettivi konnessi mal-objettivi ta’ politika li jqisu d-distribuzzjoni attwali. Bħalma huwa l-każ illum, ir-reġjuni inqas żviluppati għandhom ikomplu jibbenefikaw minn rati ogħla ta’ kofinanzjament, li għandhom japplikaw ukoll għal ċerti miżuri bħat-trasferiment tal-għarfien, il-gruppi tal-produtturi, il-kooperazzjoni u l-Leader. Hija introdotta xi fessibbiltà għat-trasferimenti bejn il-pilastri (sa 5 % tal-pagamenti diretti): mill-Pilastru I għall-Pilastru II biex l-Istati Membri jkunu jistgħu jsaħħu l-politika tagħhom ta' żvilupp rurali u mill-Pilastru II għall-Pilastru I għal dawk l-Istati Membri fejn il-livell tal-pagamenti diretti għadu taħt id-90 % tal-medja tal-UE. Id-dettalji dwar l-impatt finanzjarju tal-proposti tar-riforma tal-PAK jinsabu fid-dikjarazzjoni finanzjarja li takkumpanja l-proposti. 2011/0280 (COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi regoli għall-pagamenti diretti lill-bdiewa skont skemi ta’ appoġġ fil-qafas tal-politika agrikola komuni IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u partikolarment l-Artikolu 42 u l-Artikolu 43(2) tiegħu, Wara li kkunsidraw l-Att ta’ Adeżjoni tal-1979, u partikolarment il-paragrafu 6 tal-Protokoll Nru 4 dwar il-qoton mehmuż miegħu, Wara li kkunsidraw il-proposta mill-Kummissjoni Ewropea[7], Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[8], Wara li kkunsidraw l-opinjoni tal-Kumitat tar-Reġjuni[9], Wara li kkonsultaw mal-Kontrollur Ewropew għall-Protezzjoni tad-Dejta[10], Filwaqt li jaġixxu skont il-proċedura leġiżlattiva ordinarja, Billi: 1. Il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar "Il-PAK fid-dawl tas-sena 2020: Nindirizzaw l-isfidi tal-futur fl-ambitu tal-ikel, tar-riżorsi naturali u dak territorjali"[11] tistabbilixxi sfidi, objettivi u orjentazzjonijiet potenzjali għall-Politika Agrikola Komuni (PAK) wara l-2013. Fid-dawl tad-dibattitu dwar dik il-Komunikazzjoni, il-PAK għandha tkun irriformata b’effett mill-1 ta’ Jannar 2014. Dik ir-riforma għandha tkopri l-istrumenti ewlenin kollha tal-PAK, inkluż ir-Regolament tal-Kunsill (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta' appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta' appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003[12]. Minħabba l-kamp ta’ applikazzjoni tar-riforma, huwa xieraq li jitħassar ir-Regolament (KE) Nru 73/2009 u jinbidel b’test ġdid. Ir-riforma għandha wkoll, kemm jista’ jkun, tagħmel id-dispożizzjonijiet konformi u sempliċi. 2. Dan ir-Regolament għandu jkun fih l-elementi bażiċi kollha relatati mal-pagamenti f’appoġġ mill-Unjoni lill-bdiewa u jiffissa l-kriterji u l-kundizzjonijiet ta’ aċċess għal dawk il-pagamenti li għandhom rabta li ma tinħallx ma’ dawk l-elementi bażiċi. 3. Għandu jkun iċċarat li r-Regolament (UE) Nru […] tal-Parlament Ewropew u tal-Kunsill ta’ … dwar il-finanzjament, il-ġestjoni u l-monitoraġġ tal-politika agrikola komuni[13] [ir-Regolament PAK orizzontali: HZR – horizontal CAP Regulation] u d-dispożizzjonijiet adottati skont dan għandhom ikunu applikati b’rabta mal-miżuri stabbiliti f’dan ir-Regolament. F’ġieħ il-konsistenza ma’ strumenti legali oħra relatati mal-PAK, xi regoli li jissemmew bħalissa fir-Regolament (KE) Nru 73/2009, huma issa stabbiliti fir-Regolament (UE) Nru […][HZR], partikolarment regoli li jiggarantixxu l-konformità mal-obbligi stabbiliti b’dispożizzjonijiet dwar il-pagamenti diretti, inklużi l-kontrolli u l-applikazzjoni ta’ miżuri amministrattivi u ta’ penalitajiet amministrattivi f’każ ta’ nuqqas ta’ konformità, regoli relatati mal-kundizzjonalità bħar-rekwiżiti statutorji tal-ġestjoni, il-kundizzjoni agrikola u ambjentali tajba, il-monitoraġġ u l-evalwazzjoni ta’ miżuri u regoli rilevanti relatati mal-irkupru ta’ pagamenti mhux dovuti. 4. Sabiex ċerti elementi mhux essenzjali ta’ dan ir-Regolament jiġu ssupplimentati jew emendati, is-setgħa biex l-atti delegati jiġi adottati skont l-Artikolu 290 tat-Trattat għandha tiġi ddelegata lill-Kummissjoni. Huwa ta' importanza partikolari li l-Kummissjoni twettaq konsultazzjonijiet xierqa matul il-ħidma preparatorja tagħha, inkluż fil-livell tal-esperti. Waqt it-tħejjija u t-tfassil ta’ atti delegati, il-Kummissjoni għandha tiżgura trażmissjoni simultanja, fil-ħin u adegwata ta' dokumenti rilevanti lill-Parlament Ewropew u l-Kunsill. 5. Sabiex tiżgura kundizzjonijiet uniformi għall-implimentazzjoni ta’ dan ir-Regolament u biex tevita kompetizzjoni inġusta jew diskriminazzjoni fost il-bdiewa , il-Kummissjoni għandha tingħata setgħat ta’ implimentazzjoni fir-rigward ta': l-iffissar tal-limitu massimu nazzjonali annwali għall-iskema ta’ pagament bażiku; l-adozzjoni ta’ regoli dwar l-applikazzjonijiet għall-allokazzjoni tad-drittijiet għall-pagament; l-adozzjoni ta’ miżuri fir-rigward tar-riverżjoni tad-drittijiet għall-pagament mhux attivati għar-riserva nazzjonali; l-adozzjoni tar-rekwiżiti relatati man-notifika ta' trasferiment tad-drittijiet għall-pagament lill-awtoritajiet nazzjonali u d-dati ta’ skadenza li fihom għandha sseħħ notifika bħal din; l-istabbilment ta’ limitu massimu annwali għall-pagament għall-prassi agrikoli li huma benefiċjali għall-klima u l-ambjent; l-istipular tal-limitu massimu annwali għall-pagament għal żoni b’restrizzjonijiet naturali; l-istipular tal-limitu massimu annwali għall-pagament għall-bdiewa żgħażagħ; l-istipular tal-limitu massimu annwali għall-pagament għall-appoġġ akkoppjat volontarju; l-adozzjoni ta’ regoli dwar il-proċedura għall-valutazzjoni u l-approvazzjoni ta’ deċiżjonijiet fil-qafas tal-appoġġ akkoppjat volontarju; l-adozzjoni ta’ regoli dwar il-proċedura tal-awtorizzazzjoni u n-notifiki għall-produtturi relatati mal-awtorizzazzjoni tal-art u l-varjetajiet għall-finijiet tal-pagament speċifiku għall-uċuħ tar-raba' tal-qoton; il-provvediment għal regoli dwar il-kalkolu tat-tnaqqis tal-ammont tal-pagament speċifiku għall-uċuħ tar-raba' tal-qoton; l-adozzjoni ta’ regoli li jirrigwardaw rekwiżiti ġenerali ta' notifika. Dawk is-setgħat għandhom ikunu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[14]. 6. Fejn ikun meħtieġ għal raġunijiet importanti ħafna ta’ urġenza, f’każijiet ġustifikati kif imiss relatati ma’ miżuri eċċezzjonali ta’ ġestjoni, maħsubin biex isolvu problemi urġenti u imprevisti li jseħħu fi Stat Membru wieħed jew aktar, il-Kummissjoni għandha tadotta minnufih l-atti ta’ implimentazzjoni applikabbli. 7. L-objettivi ta’ dan ir-Regolament jistgħu jinkisbu b’mod aktar effiċjenti fil-livell tal-Unjoni permezz tal-garanzija multiannwali ta’ finanzjament mill-Unjoni u b’konċentrazzjoni fuq prijoritajiet identifikati b’mod ċar, b’qies tar-rabtiet bejn dan ir-Regolament u l-istrumenti l-oħra tal-PAK, fuq kemm huma kbar id-differenzi bejn id-diversi żoni rurali u l-limiti tar-riżorsi finanzjarji tal-Istati Membri f’Unjoni mkabbra. Dan ir-Regolament, għalhekk, huwa skont il-prinċipju tas-sussidjarjetà, kif stipulat fl-Artikolu 5(3) tat-Trattat dwar l-Unjoni Ewropea. Peress li l-kamp ta' applikazzjoni ta' dan ir-Regolament huwa limitat għal dak li huwa meħtieġ sabiex jinkisbu l-objettivi tiegħu, jirrispetta wkoll il-prinċipju ta’ proporzjonalità stipulat fl-Artikolu 5(4) ta’ dak it-Trattat. 8. Biex titqies leġiżlazzjoni ġdida dwar skemi ta’ appoġġ li jistgħu jkunu adottati wara d-dħul fis-seħħ ta’ dan ir-Regolament, is-setgħa biex l-atti delegati jiġi adottati skont l-Artikolu 290 tat-Trattat għandha tiġi ddelegata lill-Kummissjoni għall-fini tal-emendar tal-lista ta’ skemi ta’ appoġġ koperta b'dan ir-Regolament. 9. Biex jitqiesu elementi ġodda speċifiċi u biex tkun garantita l-protezzjoni tad-drittijiet tal-benefiċjarji, is-setgħa biex l-atti delegati jiġi adottati skont l-Artikolu 290 tat-Trattat għandha tiġi ddelegata lill-Kummissjoni għall-fini tal-istipular ta’ aktar definizzjonijiet dwar l-aċċess għall-appoġġ skont dan ir-Regolament, u jiġi stabbilit qafas li fih l-Istati Membri għandhom jiddefinixxu l-attivitajiet minimi li għandhom jitwettqu f’żoni li b'mod naturali jinżammu fi stat tajjeb għar-ragħa jew għall-kultivazzjoni kif ukoll il-kriterji li jridu jilħqu l-bdiewa biex jitqies li rrispettaw l-obbligu taż-żamma taż-żona agrikola fi stat tajjeb għall-produzzjoni u l-kriterju biex tiġi determinata l-predominanza ta' ħxejjex u foraġġ erbaċew ieħor fir-rigward tal-bwar permanenti. 10. Biex tiggarantixxi l-protezzjoni tad-drittijiet tal-benefiċjarji, is-setgħa biex l-atti delegati jiġi adottati skont l-Artikolu 290 tat-Trattat għandha tiġi ddelegata lill-Kummissjoni għall-fini tal-adozzjoni ta' regoli dwar il-bażi tal-kalkolu ta’ tnaqqis li għandhom ikunu applikati mill-Istati Membri lill-bdiewa skont l-applikazzjoni tad-dixxiplina finanzjarja. 11. Bil-għan li jkun żgurat li l-ammonti għall-finanzjament tal-PAK ikunu konformi mal-limiti massimi annwali stabbiliti fl-Artikolu 16(1) tar-Regolament (UE) Nru [...] [HZR], għandu jinżamm aġġustament tal-livell ta’ appoġġ dirett f’kull sena kalendarja. L-aġġustament tal-pagamenti diretti għandu jkun applikat biss għal pagamenti li għandhom jingħataw lill-bdiewa f’aktar minn EUR 5 000 fis-sena kalendarja korrispondenti. Filwaqt li jitqiesu l-livelli ta’ pagamenti diretti lill-bdiewa fil-Bulgarija u fir-Rumanija fil-qafas tal-applikazzjoni tal-mekkaniżmu ta’ introduzzjoni progressiva għall-pagamenti diretti kollha mogħtija f’dawk l-Istati Membri, dan l-istrument ta’ dixxiplina finanzjarja għandu japplika biss f’dawk l-Istati Membri mill-1 ta’ Jannar 2016. 12. Biex jitqiesu l-iżviluppi relatati mal-ammonti massimi totali tal-pagamenti diretti li jistgħu jingħataw, inklużi dawk li jirriżultaw mid-deċiżjonijiet li għandhom jittieħdu mill-Istati Membri dwar it-trasferimenti bejn l-ewwel u t-tieni pilastri, is-setgħa biex l-atti delegati jiġi adottati skont l-Artikolu 290 tat-Trattat għandha tiġi ddelegata lill-Kummissjoni għall-fini tar-reviżjoni tal-limiti massimi nazzjonali u dawk nett stipulati f’dan ir-Regolament. 13. L-esperjenza mill-applikazzjoni tad-diversi skemi ta’ appoġġ għall-bdiewa uriet li, f'għadd ta' każijiet, l-appoġġ ingħata lill-benefiċjari li l-fini tan-negozju tagħhom ma kinitx immirata lejn l-attività agrikola, jew kienet immirata b’mod marġinali biss, bħall-ajruporti, il-kumpaniji ferrovjarji, il-kumpaniji ta’ proprjetà immobbli u l-kumpaniji ta’ ġestjoni tal-grawnds tal-isports. Biex jiżguraw l-immirar aħjar tal-appoġġ, l-Istati Membri għandhom jevitaw li jagħtu pagamenti diretti lil persuni fiżiċi u ġuridiċi bħal dawn. Il-bdiewa part-time żgħar jikkontribwixxu direttament għall-vitalità taż-żoni rurali, u għalhekk ma għandhomx jiċċaħdu milli jingħataw pagamenti diretti. 14. Biex ikun evitat piż amministrattiv eċċessiv ikkawżat mill-ġestjoni ta’ pagamenti ta’ ammonti żgħar, l-Istati Membri għandhom b’mod ġenerali jibqgħu lura milli jagħtu pagamenti diretti fejn il-pagament ikun anqas minn EUR 100 jew l-erja eliġibbli tal-impriża li għaliha tintalab għajnuna tkun anqas minn ettaru. Madankollu, minħabba li l-istrutturi tal-ekonomiji agrikoli tal-Istati Membri jvarjaw konsiderevolment u jistgħu jkunu differenti b’mod sinifikanti mill-istruttura ta’ azjenda agrikola medja fl-Unjoni, l-Istati Membri għandhom jitħallew japplikaw livelli ta’ limitu minimi li jirriflettu s-sitwazzjoni partikolari tagħhom. Minħabba l-istruttura ta’ biedja speċifika ħafna fir-reġjuni l-aktar imbiegħda u fil-gżejjer minuri tal-Eġew, l-Istati Membri għandhom ikunu jistgħu jiddeċiedu jekk f'dawk ir-reġjuni għandhomx japplikaw xi livell minimu ta’ limitu. Barra minn hekk, l-Istati Membri għandu jkollhom il-possibbiltà li jagħżlu l-implimentazzjoni ta’ wieħed miż-żewġ tipi ta’ livell minimu ta’ limitu wara li jqisu l-partikolaritajiet tal-istrutturi tas-setturi tal-biedja tagħhom. Minħabba li pagament jista’ jingħata lill-bdiewa li jkollhom l-hekk imsejħin impriżi ‘mingħajr art’, l-applikazzjoni tal-livell minimu ta’ limitu abbażi ta’ ettaru tkun mingħajr effett. L-ammont minimu relatat mal-appoġġ għandu, għalhekk, japplika għal bdiewa bħal dawn. Biex ikun żgurat trattament indaqs ta’ bdiewa li l-pagamenti diretti għalihom ikunu suġġetti għal introduzzjoni progressiva fil-Bulgarija u fir-Rumanija, il-livell minimu ta’ limitu għandu jkun ibbażat fuq l-ammonti finali li għandhom jingħataw fi tmiem il-proċess ta’ introduzzjoni progressiva. 15. Id-distribuzzjoni ta’ appoġġ dirett għad-dħul fost il-bdiewa hija kkaratterizzata mill-allokazzjoni ta’ ammonti sproporzjonati ta’ pagamenti lil għadd relattivament żgħir ta’ benefiċjarji kbar. Minħabba ekonomiji tal-qies, benefiċjarji akbar ma jeħtiġux l-istess livell ta’ appoġġ unitarju biex l-objettiv ta’ appoġġ għad-dħul jintlaħaq b’mod effiċjenti. Barra minn hekk, il-potenzjal għall-adattament jagħmilha eħfef għal benefiċjarji akbar biex joperaw b’livelli aktar baxxi ta’ appoġġ unitarju. Għalhekk, ikun ġust li tiddaħħal sistema għall-benefiċjarji kbar fejn il-livell ta’ appoġġ jinżel gradwalment u fl-aħħar nett ikollu limitu massimu biex titjieb id-distribuzzjoni ta’ pagamenti bejn il-bdiewa. Madankollu, sistema bħal din għandha tqis l-intensità tax-xogħol bil-paga biex ikunu evitati effetti sproporzjonati fuq azjendi agrikoli kbar b’ħafna impjegati. Dawk il-livelli massimi ma għandhomx japplikaw għal pagamenti mogħtijin lil prattiki agrikoli ta’ benefiċċju għall-klima u l-ambjent minħabba li l-objettivi ta’ benefiċċju li huma jsegwu jistgħu jonqsu b’riżultat t’hekk. Biex il-limitu massimu jkun effikaċi, l-Istati Membri għandhom jistabbilixxu xi kriterji biex jevitaw operazzjonijiet abbużivi minn bdiewa li jfittxu li jevadu l-effetti tiegħu. Ir-rikavati mit-tnaqqis u mil-limitu massimu ta’ pagamenti lil benefiċjarji kbar għandu jibqa’ fl-Istati Membri fejn kien iġġenerat u għandu jintuża għall-finanzjament ta’ proġetti b’kontribut sinifikanti ta’ innovazzjoni skont ir-Regolament (UE) Nru […] tal-Parlament Ewropew u tal-Kunsill ta’….dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR)[15] [RDR]. 16. Biex titħaffef l-implimentazzjoni tal-limitu massimu, l-aktar fir-rigward tal-proċeduri għall-għoti ta’ pagamenti diretti lill-bdiewa u t-trasferimenti korrispondenti għall-iżvilupp rurali, għandhom ikunu ddeterminati limiti massimi netti għal kull Stat Membru biex ikunu limitati l-pagamenti li għandhom jingħataw lill-bdiewa wara l-applikazzjoni tal-limitu massimu. Biex jitqiesu l-ispeċifiċitajiet ta’ għajnuna mill-PAK mogħtija skont ir-Regolament tal-Kunsill (KE) Nru 247/2006 tat-30 ta’ Jannar 2006 li jistabbilixxi miżuri speċifiċi għall-agrikultura fir-reġjuni l-aktar il-bogħod tal-Unjoni[16] u r-Regolament tal-Kunsill (KE) Nru 1405/2006 tat-18 ta’ Settembru 2006 li jistabbilixxi miżuri speċifiċi għall-agrikoltura favur il-gżejjer minuri tal-Eġew u li jemenda r-Regolament (KE) Nru 1782/2003[17], u l-fatt li dawn il-pagamenti diretti mhumiex suġġetti għal limitu massimu, il-limitu massimu nett għall-Istati Membri kkonċernati ma għandux jinkludi dawk il-pagamenti diretti. 17. Għandu jiġi speċifikat li d-dispożizzjonijiet ta' dan ir-Regolament li jistgħu jwasslu għal imġiba ta' Stat Membru possibbilment kostituttiv ta' għajnuna mill-Istat huma esklużi mill-applikazzjoni tar-regoli tal-għajnuna mill-Istat minħabba li d-dispożizzjonijiet ikkonċernati jinkludu kundizzjonijiet xierqa għall-għoti ta' appoġġ, jew jinkludu l-adozzjoni ta' tali kundizzjonijiet mill-Kummissjoni, sabiex jevitaw tagħwiġ mhux xieraq tal-kompetizzjoni. 18. Biex jinkisbu l-objettivi tal-PAK, l-iskemi ta’ appoġġ jista’ jinħtiġilhom ikunu adattati għal żviluppi li qed jinbidlu, jekk ikun meħtieġ f’limiti ta’ żmien qosra. Għalhekk jeħtieġ li jkun hemm provvediment għall-analiżi possibbli tal-iskemi, partikolarment fid-dawl ta’ żviluppi ekonomiċi jew tas-sitwazzjoni baġitarja, li jfisser li l-benefiċjarji ma jistgħux joqogħdu fuq kundizzjonijiet għall-appoġġ li jibqgħu ma jinbidlux. 19. Il-bdiewa fl-Istati Membri li ssieħbu mal-Unjoni Ewropea fl-1 ta’ Mejju 2004 jew wara, irċevew pagamenti diretti wara li kien hemm mekkaniżmu ta’ introduzzjoni progressiva pprovdut fl-Atti ta’ Adeżjoni rispettivi. Għall-Bulgarija u r-Rumanija, mekkaniżmu bħal dan se jkun għadu fis-seħħ fl-2014 u fl-2015. Barra minn hekk, dawk l-Istati Membri kienu tħallew jagħtu pagamenti diretti nazzjonali kumplimentari. Il-possibbiltà li jingħataw pagamenti bħal dawn għandha tinżamm għall-Bulgarija u r-Rumanija sakemm ikunu ġew introdotti progressivament b’mod sħiħ. 20. Biex tkun żgurata distribuzzjoni aħjar ta’ appoġġ fost artijiet agrikoli fl-Unjoni, inkluż f’dawk l-Istati Membri li applikaw l-iskema ta’ pagament uniku skont l-erja stabbilita bir-Regolament (KE) Nru 73/2009, skema ġdida ta’ pagament bażiku għandha tissostitwixxi l-iskema ta’ pagament uniku stabbilita bir-Regolament tal-Kunsill (KE) Nru 1782/2003 tad-29 ta’ Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa[18], u li ssoktat bir-Regolament (KE) Nru 73/2009, li għaqqad mekkaniżmi ta’ appoġġ eżistenti qabel fi skema waħda ta’ pagamenti diretti diżakkoppjati. Pass bħal dan għandu jġib miegħu l-iskadenza ta’ drittijiet għall-pagament miksubin skont dawk ir-Regolamenti u l-allokazzjoni ta’ oħrajn ġodda, għalkemm ikunu għadhom ibbażati fuq l-għadd ta’ ettari eliġibbli għad-dispożizzjoni tal-bdiewa fl-ewwel sena ta’ implimentazzjoni tal-iskema. 21. Minħabba l-integrazzjoni suċċessiva ta’ diversi setturi fl-iskema ta’ pagament uniku u l-perjodu ta’ wara ta’ aġġustament mogħti lill-bdiewa, sar dejjem iżjed diffiċli biex wieħed jiġġustifika l-preżenza ta' differenzi individwali sinifikanti fil-livell ta' appoġġ għal kull ettaru li jirriżulta mill-użu ta' referenzi storiċi. Għalhekk l-appoġġ għad-dħul dirett għandu jkun imqassam b’mod iktar ekwu bejn l-Istati Membri, billi titnaqqas ir-rabta mar-referenzi storiċi u jiġi kkunsidrat il-kuntest kumplessiv tal-baġit tal-Unjoni. Għalhekk l-appoġġ għad-dħul għandu jitqassam b’mod aktar ekwu bejn l-Istati Membri, billi titnaqqas ir-rabta ma’ referenzi storiċi u billi jitqies il-kuntest globali tal-baġit tal-Unjoni. Biex tiġi żgurata distribuzzjoni aktar ekwa ta’ appoġġ dirett, filwaqt li jitqiesu d-differenzi li għadhom jeżistu fil-livelli tal-pagi u l-ispejjeż tad-dħul, il-livelli ta’ appoġġ dirett għal kull ettaru għandhom jiġu aġġustati progressivament. matul dan il-perjodu, l-Istati Membri kollha b’pagamenti diretti inqas minn 90 % tal-medja għandhom jagħlqu terz mid-distakk bejn il-livell attwali tagħhom u dan il-livell. Din il-konverġenza għandha tiġi ffinanzjata b’mod proporzjonali mill-Istati Membri kollha b’pagamenti diretti 'l fuq mill-medja tal-Unjoni. Barra minn hekk, id-drittijiet kollha għall-pagamenti attivati fl-2019 fi Stat Membru jew f’reġjun għandu jkollhom valur ta’ unità uniformi wara konverġenza lejn dan il-valur li għandha sseħħ matul il-perjodu ta’ tranżizzjoni fi stadji lineari. Madankollu, biex ikunu evitati konsegwenzi finanzjarji ta’ tfixkil għall-bdiewa, l-Istati Membri, wara li jkunu użaw l-iskema ta’ pagament uniku, u partikolarment il-mudell storiku, għandhom ikunu jistgħu jqisu fatturi storiċi b’mod parzjali meta jikkalkulaw il-valur tad-drittijiet għall-pagament fl-ewwel sena tal-applikazzjoni tal-iskema l-ġdida. Id-dibattitu dwar il-Qafas Finanzjarju Multiannwali li jmiss għall-perjodu li se jibda fl-2021 għandu jiffoka wkoll fuq l-objettiv ta' konverġenza kompleta permezz tad-distribuzzjoni ekwa tal-appoġġ dirett mal-Unjoni Erwopea kollha matul dak il-perjodu. 22. L-esperjenza miksuba bl-applikazzjoni tal-iskema ta’ pagament uniku turi li xi wħud mill-elementi ewlenin tagħha għandhom jinżammu, inkluża d-determinazzjoni ta’ limiti massimi nazzjonali biex ikun żgurat li l-livell totali ta’ appoġġ ma jaqbiżx ir-restrizzjonijiet baġitarji attwali. L-Istati Membri għandhom ukoll ikomplu joperaw riżerva nazzjonali li tkun tista’ tintuża biex tiffaċilita l-parteċipazzjoni ta’ bdiewa żgħażagħ ġodda fl-iskema jew jistgħu jintużaw biex jitqiesu ħtiġijiet speċifiċi f’ċerti reġjuni. Għandhom jinżammu regoli dwar it-trasferiment u l-użu ta’ drittijiet għall-pagament, iżda fejn ikun possibbli, b’mod simplifikat. 23. Biex tkun garantita l-protezzjoni tad-drittijiet tal-benefiċjarji u biex ikunu kkjarifikati s-sitwazzjonijiet speċifiċi li jistgħu jinqalgħu fl-applikazzjoni tal-iskema ta’ pagament uniku, is-setgħa biex l-atti delegati jiġi adottati skont l-Artikolu 290 tat-Trattat għandha tiġi ddelegata lill-Kummissjoni għall-fini tal-adozzjoni ta’ regoli dwar l-eliġibbiltà u l-aċċess fir-rigward tal-iskema ta’ pagament bażiku għall-bdiewa fil-każ ta’ wirt u wirt antiċipat, wirt taħt kirja, bidla fl-istatus legali jew fid-denominazzjoni jew fil-każ ta' fużjoni jew diviżjoni fl-impriża; l-adozzjoni ta’ regoli dwar il-kalkolu tal-valur u l-għadd jew dwar iż-żieda fil-valur ta’ drittijiet għall-pagament b’rabta mal-allokazzjoni ta’ drittijiet għall-pagament, inklużi regoli dwar il-possibbiltà ta’ valur u għadd provviżorju jew ta’ żieda provviżorja ta’ drittijiet għall-pagament allokati abbażi tal-applikazzjoni mill-bidwi, dwar il-kundizzjonijiet biex ikunu stabbiliti l-valur u l-għadd provviżorju u definittiv tad-drittijiet għall-pagament u dwar il-każijiet fejn kuntratt ta’ bejgħ jew kiri jista’ jaffettwa l-allokazzjoni ta’ drittijiet għall-pagament; l-adozzjoni ta’ regoli biex ikunu stabbiliti u kkalkulati l-valur u l-għadd ta’ drittijiet għall-pagament riċevuti mir-riżerva nazzjonali; l-adozzjoni ta’ regoli dwar il-modifika tal-valur tal-unità ta’ drittijiet għall-pagament fil-każ ta’ frazzjonijiet ta’ drittijiet għall-pagament u kriterji għall-allokazzjoni ta’ drittijiet għall-pagament skont l-użu tar-riżerva nazzjonali u għall-bdiewa li ma applikawx għall-appoġġ fl-2011. 24. Biex tkun żgurata l-ġestjoni tajba ta’ drittijiet għall-pagamenti, is-setgħa biex l-atti delegati jiġi adottati skont l-Artikolu 290 tat-Trattat għandha tiġi ddelegata lill-Kummissjoni għall-fini tal-adozzjoni ta’ regoli għad-dikjarazzjoni u l-attivazzjoni ta’ drittijiet għall-pagament. 25. Fir-rigward tal-qanneb, għandhom jinżammu miżuri speċifiċi biex ikun żgurat li prodotti tal-uċuħ tar-raba’ illegali ma jkunux jistgħu jinħbew qalb il-prodotti tal-uċuħ tar-raba' eliġibbli għall-pagament bażiku, u b’hekk tintlaqat b’mod ħażin l-organizzazzjoni tas-suq komuni tal-qanneb. Għalhekk, il-pagamenti għandhom ikomplu jingħataw biss għal żoni miżrugħin b’varjetajiet ta’ qanneb li joffru ċerti garanziji fir-rigward tal-kontenut ta’ sustanzi psikotropiċi. Biex tippreserva s-saħħa pubblika, is-setgħa biex l-atti delegati jiġi adottati skont l-Artikolu 290 tat-Trattat għandha tiġi ddelegata lill-Kummissjoni għall-fini tal-adozzjoni ta’ regoli li jagħmlu l-għoti ta’ pagamenti suġġett għall-kundizzjoni ta’ użu ta’ żrieragħ iċċertifikati ta’ ċerti varjetajiet ta’ qanneb u li jistabbilixxu l-proċedura għad-determinazzjoni ta’ varjetajiet ta’ qanneb u għall-verifika tal-kontenut ta’ tetraidrokannabinol tagħhom. 26. Wieħed mill-objettivi tal-PAK il-ġdida huwa t-titjib ta’ prestazzjoni ambjentali permezz ta’ komponent ta’ “titjib ekoloġiku” obbligatorju ta’ pagamenti diretti li għandu jkun ta’ appoġġ għal prattiki agrikoli li jkunu ta’ benefiċċju għall-klima u l-ambjent applikabbli mal-Unjoni kollha. Għal dak il-għan, l-Istati Membri għandhom jużaw parti mil-limiti massimi nazzjonali tagħhom għal pagamenti diretti biex jagħtu pagament annwali flimkien mal-pagament bażiku, għal prattiki obbligatorji li għandhom ikunu segwiti mill-bdiewa li jindirizzaw, bħala prijorità, miri ta’ politika kemm dwar il-klima kif ukoll l-ambjent. Dawk il-prattiki għandhom jieħdu l-għamla ta’ azzjonijiet sempliċi, ġeneralizzati, mhux kuntrattwali u annwali li jmorru lil hinn mill-kundizzjonalità u għandhom rabta mal-agrikoltura bħad-diversifikazzjoni tal-uċuħ tar-raba’, il-manutenzjoni ta’ bwar permanenti u żoni ta’ fokus ekoloġiku. In-natura obbligatorja ta’ dawn il-prattiki għandha tinteressa wkoll lill-bdiewa li l-impriżi tagħhom ikunu għalkollox jew parzjalment f’żoni ta’ “Natura 2000” koperti bid-Direttiva tal-Kunsill 92/43/KEE tal-21 ta’ Mejju 1992 dwar il-konservazzjoni tal-ħabitat naturali u tal-fawna u l-flora selvaġġa[19] u bid-Direttiva 2009/147/KE tal-Parlament Ewropew u tal-Kunsill tat-30 ta’ Novembru 2009 dwar il-konservazzjoni tal-għasafar selvaġġi[20], sakemm dawn il-prattiki jkunu kompatibbli mal-objettivi ta’ dawk id-Direttivi. Il-bdiewa li jħarsu b’mod sħiħ il-kundizzjonijiet stabbiliti fir-Regolament tal-Kunsill (KE) Nru 834/2007 tat-28 ta’ Ġunju 2007 dwar il-produzzjoni organika u t-tikkettar ta' prodotti organiċi u li jemenda r-Regolament (KEE) Nru 2092/91[21] għandhom jibbenefikaw mill-komponent ta’ “titjib ekoloġiku” mingħajr ma jħarsu kull obbligu ieħor, meta jitqiesu l-benefiċċji ambjentali rikonoxxuti tas-sistemi ta’ biedja organika. In-nuqqas ta’ ħarsien tal-komponent ta’"titjib ekoloġiku" għandu jwassal għal penalitajiet abbażi tal-Artikolu 65 tar-Regolament (UE) Nru [...] [HZR]. 27. Biex ikun żgurat li l-obbligi msemmija fil-miżura dwar id-diversifikazzjoni tal-uċuħ tar-raba’ jkunu applikati b’mod proporzjonat u mhux diskriminatorju u li jwassal għal titjib fil-protezzjoni tal-ambjent, is-setgħa biex l-atti delegati jiġi adottati skont l-Artikolu 290 tat-Trattat għandha tiġi ddelegata lill-Kummissjoni għall-fini tal-adozzjoni tad-definizzjoni "uċuħ tal-tar-raba’" u għar-regoli rigward l-applikazzjoni tal-miżura. 28. Biex ikun żgurat li l-art taħt bwar permanenti tinżamm bħala tali mill-bdiewa, is-setgħa biex l-atti delegati jiġi adottati skont l-Artikolu 290 tat-Trattat għandha tiġi ddelegata lill-Kummissjoni għall-fini tal-adozzjoni ta’ regoli dwar l-applikazzjoni tal-miżura. 29. Biex tkun żgurata l-implimentazzoni tal-miżura dwar erjas b’fokus ekoloġiku b’mod effikaċi u koerenti, filwaqt li jitqiesu l-ispeċifitajiet tal-Istati Membri, is-setgħa biex l-atti delegati jiġi adottati skont l-Artikolu 290 tat-Trattat għandha tiġi ddelegata lill-Kummissjoni għall-fini ta' aktar definizzjoni tat-tipi ta' erjas b'fokus ekoloġiku msemmija skont dik il-miżura u ż-żieda u d-definizzjoni ta' tipi oħra ta' erjas b'fokus ekoloġiċi li jistgħu jitqiesu biex jiġi rispettat il-perċentwali msemmi f’dik il-miżura. 30. Biex issir promozzjoni tal-iżvilupp sostenibbli tal-agrikoltura f’żoni b’restrizzjonijiet naturali speċifiċi, l-Istati Membri għandhom ikun jistgħu jużaw parti mil-limiti massimi nazzjonali tagħhom għall-pagamenti diretti biex jagħtu pagament annwali abbażi tal-erja flimkien mal-pagament bażiku, lill-bdiewa kollha li joperaw f’żoni bħal dawn. Dak il-pagament ma għandux jissostitwixxi l-appoġġ mogħti taħt programmi ta' żvilupp rurali u ma għandux jingħata lil bdiewa f'żoni li ġew allokati skont ir-Regolament tal-Kunsill (KE) Nru 1698/2005 tal-20 ta' Settembru 2005 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR)[22] iżda li ma ġewx magħżula skont l-Artikolu 46(1) tar-Regolament (UE) Nru [...] tal-Parlament Ewropew u tal-Kunsill ta' ... dwar appoġġ għall-iżvilupp rurali minn-Fond Agrikolu Ewropew għall-Iżvilupp Rurali (FAEŻR)[23] [RDR]. 31. Il-ħolqien u l-iżvilupp ta’ attività ekonomika ġdida fis-settur agrikolu minn bdiewa żgħażagħ hija ta’ sfida finanzjarjament u tikkostitwixxi element li għandu jitqies fl-allokazzjoni u fl-identifikazzjoni ta’ pagamenti diretti. Dan l-iżvilupp huwa essenzjali għall-kompetittività tas-settur agrikolu fl-Unjoni u, għal dik ir-raġuni, għandu jkun stabbilit appoġġ għad-dħul għall-bdiewa żgħażagħ li jkunu qed jibdew l-attivitajiet agrikoli tagħhom biex ikun iffaċilitat it-twaqqif inizjali tal-bdiewa żgħażagħ u jsir l-aġġustament strutturali tal-azjendi tagħhom wara t-twaqqif inizjali. L-Istati Membri għandhom ikunu jistgħu jużaw parti mil-limiti massimi nazzjonali tagħhom għall-pagamenti diretti biex jagħu pagament annwali abbażi tal-erja, flimkien mal-pagament bażiku, lill-bdiewa żgħażagħ. Dak il-pagament għandu jingħata matul perjodu massimu ta’ ħames snin, minħabba li għandu jkopri biss il-perjodu inizjali tan-negozju u ma għandux isir għajnuna operattiva. 32. Biex tkun garantita l-protezzjoni tad-drittijiet tal-benefiċjarji u biex tiġi evitata d-diskriminazzjoni fosthom, is-setgħa biex l-atti delegati jiġi adottati skont l-Artikolu 290 tat-Trattat għandha tiġi ddelegata lill-Kummissjoni għall-fini tad-definizzjoni tal-kundizzjonijiet li taħthom persuna ġuridika tista’ titqies eleġibbli biex tirċievi l-pagament għall-bdiewa żgħażagħ, b’mod partikolari l-applikazzjoni tal-limitu tal-età għal persuna fiżika waħda jew aktar li qed tipparteċipa/jipparteċipaw f’isem il-persuna ġuridika. 33. L-Istati Membri għandhom jitħallew jużaw parti mil-limiti massimi nazzjonali tagħhom għal pagamenti diretti għal appoġġ akkoppjat f’ċerti setturi f’każijiet definiti b’mod ċar. Ir-riżorsi li jistgħu jintużaw għal kwalunkwe appoġġ akkoppjat għandhom ikunu limitati għal livell xieraq, waqt li appoġġ bħal dan jitħalla jingħata fl-Istati Membri jew fir-reġjuni speċifiċi tagħhom li jħabbtu wiċċhom ma’ sitwazzjonijiet partikolari, fejn tipi speċifiċi ta’ biedja jew setturi agrikoli speċifiċi jkunu partikolarment importanti għal raġunijiet ekonomiċi, ambjentali u/jew soċjali. L-Istati Membri għandhom jitħallew jużaw sa 5 % mil-limiti massimi nazzjonali tagħhom għal dan l-appoġġ, jew 10 % fil-każ li l-livell tagħhom ta’ appoġġ akkoppjat f’sena waħda mis-snin tal-perjodu mill-2010 sal-2013 ikun aktar minn 5 %. Madankollu, f’każijiet ġustifikati kif imiss fejn jintwerew ċerti ħtiġijiet sensittivi f’reġjun, u wara approvazzjoni mill-Kummissjoni, l-Istati Membri għandhom jitħallew jużaw aktar minn 10 % tal-limitu massimu nazzjonali tagħhom. L-appoġġ akkoppjat għandu jingħata biss sakemm ikun meħtieġ biex jinħoloq inċentiv biex jinżammu l-livelli attwali ta’ produzzjoni f’dawk ir-reġjuni. Dan l-appoġġ għandu wkoll ikun disponibbli għall-bdiewa li jkollhom, fil-31 ta’ Diċembru 2013, drittijiet speċjali għall-pagamenti allokati skont ir-Regolament (KE) Nru 1782/2003 u r-Regolament (KE) Nru 73/2009 u li ma jkollhomx ettari eliġibbli għall-attivazzjoni ta’ drittijiet għall-pagament. Fir-rigward tal-approvazzjoni tal-appoġġ akkoppjat volontarju li jkun aktar minn 10 % tal-limitu massimu nazzjonali ffissat għal kull Stat Membru, il-Kummissjoni għandha wkoll tingħata s-setgħa biex tadotta atti ta' implimentazzjoni mingħajr ma tapplika r-Regolament (UE) Nru 182/2011. 34. Biex tiżgura l-użu effiċjenti u mmirat tal-fondi tal-Unjoni u biex ikun evitat li jsir finanzjament doppju taħt strumenti ta’ appoġġ simili, is-setgħa biex l-atti delegati jiġi adottati skont l-Artikolu 290 tat-Trattat għandha tiġi ddelegata lill-Kummissjoni għall-fini tad-definizzjoni tal-adozzjoni ta’ regoli dwar il-kundizzjonijiet għall-għoti ta’ appoġġ akkoppjat volontarju u ta’ regoli dwar il-konsistenza tagħhom ma' miżuri oħra tal-Unjoni u dwar l-akkumulazzjoni tal-appoġġ. 35. Fir-rigward ta’ appoġġ lis-settur tal-qoton, skont ir-Regolament (KE) Nru 73/2009 kienet tqieset meħtieġa dik il-parti tiegħu li kompla jkollha rabta mal-kultivazzjoni tal-qoton permezz ta’ pagament speċifiku għall-uċuħ tar-raba’ għal kull ettaru eliġibbli biex ikun żgurat li ma jkunx hemm riskju ta’ tfixkil fil-produzzjoni fir-reġjuni li jipproduċu l-qoton, filwaqt li tqiesu l-fatturi kollha li jinfluwenzaw din l-għażla. Din l-għażla għandha tinżamm skont l-objettivi stabbiliti fil-Protokoll Nru 4 dwar il-qoton mehmuż mal-Att ta’ Adeżjoni tal-1979. 36. Biex tkun żgurata l-applikazzjoni effikaċi tal-pagament speċifiku għall-uċuħ tar-raba’ tal-qoton, is-setgħa biex l-atti delegati jiġi adottati skont l-Artikolu 290 tat-Trattat għandha tiġi ddelegata lill-Kummissjoni għall-fini tal-adozzjoni ta’ regoli u kundizzjonijiet għall-awtorizzazzjoni tal-art u l-varjetajiet fir-rigward tal-pagament speċifiku għall-uċuħ tar-raba' tal-qoton u ta' regoli dwar il-kundizzjonijiet għall-għoti ta' dak il-pagament speċifiku, dwar ir-rekwiżiti tal-eliġibbiltà u l-prassi agronomika, dwar il-kriterji għall-approvazzjoni tal-organizzazzjonijiet interprofessjonali, dwar l-obbligi għall-produtturi u dwar is-sitwazzjoni fejn l-organizzazjoni interprofessjonali ma tirrispettax dawk il-kriterji. 37. Il-Kapitolu 2 tar-Regolament (KE) Nru 637/2008 tat-23 ta’ Ġunju 2008 li jemenda r-Regolament (KE) Nru 1782/2003, u li jistabbilixxi programmi ta’ ristrutturazzjoni nazzjonali għas-settur tal-qoton[24] ipprovda li kull Stat Membru li jipproduċi l-qoton għandu, jew kull erba’ snin u għall-ewwel darba sal-1 ta’ Jannar 2009, jippreżenta lill-Kummissjoni abbozz ta’ programm ta’ ristrutturar ta’ erba’ snin, jew jippreżenta lill-Kummissjoni, sal-31 ta’ Diċembru 2009, abbozz wieħed ta’ programm ta’ ristrutturar modifikat li jdum tmien snin. L-esperjenza wriet li r-ristrutturar tas-settur tal-qoton ikun servut aħjar permezz ta’ miżuri oħra, inklużi dawk ta’ programmar ta’ żvilupp rurali ffinanzjat skont ir-Regolament (UE) Nru […] [RDR], li jkun jippermetti wkoll għal koordinazzjoni akbar ma’ miżuri f’setturi oħra. Madankollu, għandhom jitħarsu d-drittijiet miksuba u l-aspettattivi leġittimi ta’ impriżi diġà involuti fi programmi ta’ ristrutturar. Għalhekk, il-programmi li għaddejjin ta’ erba’ u tminn snin għandhom ikunu jistgħu jkomplu sat-tmiem tagħhom. Fl-aħħar ta' dak il-perjodu, madankollu, il-programmi għandhom jiġu terminati. Il-fondi disponibbli mill-programi ta' erba' snin wara jkunu jistgħu jiġu integrati fil-fondi disponibbli tal-Unjoni għal miżuri taħt l-iżvilupp rurali mill-2014. Il-fondi disponibbli wara tmiem il-programmi ta’ tmien snin ma jkunux utli għal programmi ta’ żvilupp rurali fl-2018 meta jitqies il-perjodu ta’ programmar, u jistgħu, għalhekk, ikunu aktar utli jekk ikunu ttrasferiti għal skemi ta' appoġġ skont dan ir-Regolament, kif diġà pprovdut fit-tieni subparagrafu tal-Artikolu 5(2) tar-Regolament (KE) Nru 637/2008. Ir-Regolament (KE) Nru 637/2008 ma għandux, għalhekk, jintuża aktar mill-1 ta’ Jannar 2014 jew mill-1 ta’ Jannar 2018 fir-rigward tal-Istati Membri li, rispettivament, ikollhom programmi ta’ erba’ jew tmien snin. Ir-Regolament (KE) Nru 637/2008 għandu għalhekk jitħassar. 38. Għandha tiġi stabbilita skema sempliċi u speċifika għall-bdiewa żgħażagħ biex jitnaqqsu l-ispejjeż amministrattivi marbuta mal-ġestjoni u l-kontroll tal-appoġġ dirett. Għal dak il-għan, għandu jkun stabbilit ħlas ta’ ammont f’daqqa li jissostitwixxi l-pagamenti diretti kollha. Għandhom jiddaħħlu regoli ta’ simplifikazzjoni tal-formalitajiet biex jitnaqqsu, fost affarijiet oħra, l-obbligi imposti fuq il-bdiewa żgħar bħal dawk relatati mal-applikazzjoni għall-appoġġ, ma’ prattiki agrikoli ta’ benefiċċju għall-klima u l-ambjent, ma’ kundizzjonalità u ma’ kontrolli kif stipulat fir-Regolament (UE) Nru [...] [HZR], mingħajr ma jkun hemm periklu għall-kisba tal-objettivi globali tar-riforma, hekk kif jinftiehem li l-leġiżlazzjoni tal-Unjoni kif imsemmija fl-Anness II għar-Regolament (UE) Nru [...] [HZR] tapplika għall-bdiewa żgħar. L-objettiv ta’ dik l-iskema għandu jkun li tappoġġa l-istruttura agrikola eżistenti tal-azjendi agrikoli żgħar fl-Unjoni mingħajr ma tmur kontra l-iżvilupp lejn strutturi aktar kompetittivi. Għal dik ir-raġuni, l-aċċess għall-iskema għandu jkun limitat għall-impriżi eżistenti. 39. Biex ikunu protetti d-drittijiet tal-bdiewa, is-setgħa biex l-atti delegati jiġi adottati skont l-Artikolu 290 tat-Trattat għandha tiġi ddelegata lill-Kummissjoni għall-fini tal-adozzjoni ta' regoli dwar il-parteċipazzjoni fl-iskema għall-bdiewa żgħar fejn is-sitwazzjoni tal-bidwi parteċipanti tinbidel. 40. Fl-interess tas-simplifikazzjoni u biex titqies is-sitwazzjoni speċifika tar-reġjuni l-aktar imbiegħda, il-pagamenti diretti f’dawk ir-reġjuni għandhom ikunu mmaniġġati fil-programmi ta’ appoġġ stabbiliti bir-Regolament (KE) Nru 247/2006. Bħala konsegwenza, id-dispożizzjonijiet f’dan ir-Regolament relatati mal-iskema ta’ pagament bażiku u ma’ pagamenti relatati u ma’ appoġġ akkoppjat ma għandhomx japplikaw għal dawk ir-reġjuni. 41. Huma meħtieġa notifikazzjonijiet mingħand l-Istati Membri għall-fini ta’ applikazzjoni ta’ dan ir-Regolament, u għall-fini tal-monitoraġġ, l-analiżi u l-ġestjoni ta’ pagamenti diretti. Biex tkun żgurata l-applikazzjoni tajba tar-regoli li jinsabu f’dan ir-Regolament, is-setgħa biex l-atti delegati jiġi adottati skont l-Artikolu 290 tat-Trattat għandha tiġi ddelegata lill-Kummissjoni għall-fini tal-adozzjoni tal-miżuri neċessarji dwar in-notifikazzjonijiet li għandhom isiru mill-Istati Membri jew għall-fini tal-verifika, il-kontroll, il-monitoraġġ, l-evalwazzjoni u l-awditjar ta' pagamenti diretti, l-implimentazzjoni ta' ftehimiet internazzjonali, inklużi r-rekwiżiti ta' notifika skont dawk il-ftehimiet u ta' regoli li jistipulaw in-natura u t-tip ta' informazzjoni li għandha tiġi nnotifikata, dwar il-metodi ta' notifikazzjoni u dwar id-drittijiet ta’ aċċess għall-informazzjoni jew is-sistemi ta’ informazzjoni u dwar il-kundizzjonijiet u l-mezzi ta' pubblikazzjoni tal-informazzjoni. 42. Il-leġiżlazzjoni tal-Unjoni dwar il-protezzjoni tal-individwi fir-rigward tal-ipproċessar ta’ dejta personali u dwar il-moviment liberu ta’ dejta bħal din, b’mod partikolari d-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data [dejta] personali u dwar il-moviment liberu ta’ dik id-data [dejta][25] u r-Regolament (KE) Nru 2001/45 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' data [dejta] personali mill-istituzzjonijiet u l-korpi tal-Komunità u dwar il-movement liberu ta' dak id-data [dejta][26] huma applikabbli. 43. Bil-ħsieb li tissaħħaħ il-politika tal-iżvilupp rurali tagħhom, l-Istati Membri għandhom jingħataw il-possibbiltà li jittrasferixxu fondi mil-limitu massimu tagħhom tal-pagamenti diretti għall-appoġġ assenjat għall-iżvilupp rurali. Fl-istess ħin, l-Istati Membri fejn il-livell ta’ appoġġ dirett għadu aktar baxx minn 90 % tal-livell medju ta' appoġġ tal-Unjoni għandhom jingħataw il-possibbiltà li jittrasferixxu fondi mill-appoġġ tagħhom assenjat għall-iżvilupp rurali għal-limitu massimu tagħhom tal-pagamenti diretti. Dawn it-tipi ta’ għażliet għandhom isiru darba u għall-perjodu kollu tal-applikazzjoni ta’ dan ir-Regolament, fi ħdan ċerti limiti. 44. Biex tkun żgurata tranżizzjoni mingħajr diffikultajiet mill-arranġamenti pprovduti fir-Regolament (KE) Nru 73/2009 għal dawk stabbiliti f’dan ir-Regolament, is-setgħa biex l-atti delegati jiġi adottati skont l-Artikolu 290 tat-Trattat għandha tiġi ddelegata lill-Kummissjoni għall-fini tal-adozzjoni tal-miżuri meħtieġa biex ikunu protetti d-drittijiet miksuba u l-aspettattivi leġittimi tal-bdiewa. ADOTTAW DAN IR-REGOLAMENT: WERREJ MEMORANDUM TA’ SPJEGAZZJONI 2 1. KUNTEST TAL-PROPOSTA 2 2. RIŻULTATI TA’ KONSULTAZZJONIJIET MAL-PARTIJIET INTERESSATI U VALUTAZZJONI TAL-IMPATT 5 3. ELEMENTI LEGALI TAL-PROPOSTA 7 4. IMPLIKAZZJONI TAL-BAĠIT 9 REGOLAMENT TAL-PARLAMENT EWROPEW U TAL-KUNSILL li jistabbilixxi regoli għall-pagamenti diretti lill-bdiewa skont skemi ta’ appoġġ fil-qafas tal-politika agrikola komuni 10 TITOLU I KAMP TA’ APPLIKAZZJONI U DEFINIZZJONIJIET 25 TITOLU II DISPOŻIZZJONIJIET ĠENERALI DWAR PAGAMENTI DIRETTI 28 KAPITOLU 1 Regoli komuni dwar il-pagamenti diretti 28 KAPITOLU 2 Dispożizzjonijiet li japplikaw għall-Bulgarija u għar-Rumanija 32 TITOLU III SKEMA TA’ PAGAMENT BAŻIKU U PAGAMENTI RELATATI 33 KAPITOLU 1 Skema ta’ pagament bażiku 33 Taqsima 1: Stabbiliment tal-iskema ta’ pagament bażiku 33 Taqsima 2: Riżerva nazzjonali 37 Taqsima 3: Implimentazzjoni tal-iskema ta’ pagament bażiku 38 KAPITOLU 2 Pagament għal prattiki agrikoli ta’ benefiċċju għall-klima u l-ambjent 41 KAPITOLU 3 Pagament għal żoni b’restrizzjonijiet naturali 44 KAPITOLU 4 Pagament lill-bdiewa żgħażagħ 45 TITOLU IV GĦAJNUNA AKKOPPJATA 47 KAPITOLU 1 Appoġġ akkoppjat volontarju 47 KAPITOLU 2 Pagament speċifiku għall-uċuħ tar-raba’ tal-qoton 50 TITOLU V Skema għall-bdiewa żgħar 53 TITOLU VI programmi nazzjonali ta’ ristrutturar għas-settur tal-qoton 56 TITOLU VII DISPOŻIZZJONIJIET FINALI 56 KAPITOLU 1 Notifikazzjonijiet u emerġenza 56 KAPITOLU 2 Delega ta’ setgħat u dispożizzjonijiet ta’ implimentazzjoni 58 KAPITOLU 3 Dispożizzjonijiet tranżizzjonali u finali 59 ANNESS I Lista ta’ skemi ta’ appoġġ 61 ANNESS II Limiti massimi nazzjonali msemmijin fl-Artikolu 6 62 ANNESS III Limiti massimi netti msemmijin fl-Artikolu 7 64 ANNESS IV Koeffiċjenti li għandhom ikunu applikati skont l-Artikolu 10(1) 66 ANNESS V Dispożizzjonijiet finanzjarji li japplikaw għall-Bulgarija u għar-Rumanija msemmijin fl-Artikoli 16 u 17 67 ANNESS VI Daqs medju ta’ impriża agrikola li għandu jkun applikat skont l-Artikolu 36(5) 68 ANNESS VII TABELLA TA’ KORRELAZZJONI 69 DIKJARAZZJONI FINANZJARJA LEĠIŻLATTIVA 77 TITOLU I KAMP TA’ APPLIKAZZJONI U DEFINIZZJONIJIET L-Artikolu 1 Kamp ta' applikazzjoni Dan ir-Regolament jistabbilixxi: (a) regoli komuni dwar il-pagamenti mogħtija direttament lill-bdiewa skont l-iskemi ta’ appoġġ elenkati fl-Anness I (minn issa 'l quddiem imsejħa ‘pagamenti diretti’) (b) regoli speċifiċi dwar: (i) pagament bażiku għall-bdiewa (minn issa ’l quddiem imsejjaħ ‘skema ta’ pagament bażiku’); (ii) pagament għall-bdiewa li jħarsu prattiki agrikoli ta’ benefiċċju għall-klima u l-ambjent; (iii) pagament volontarju għall-bdiewa f’żoni b’restrizzjonijiet naturali; (iv) pagament għall-bdiewa żgħażagħ li jibdew l-attività agrikola tagħhom; (v) skema ta’ appoġġ akkoppjat volontarju; (vi) pagament speċifiku għall-uċuħ tar-raba’ tal-qoton; (vii) skema ssimplifikata għall-bdiewa żgħar; (viii) qafas biex il-Bulgarija u r-Rumanija jkunu jistgħu jikkumplimentaw pagamenti diretti. L-Artikolu 2 Emenda għall-Anness I Il-Kummissjoni għandu jkollha s-setgħa li tadotta atti delegati skont l-Artikolu 55 għall-fini tal-adattament tal-lista ta’ skemi ta’ appoġġ stipulata fl-Anness I. L-Artikolu 3 Applikazzjoni għar-reġjuni l-aktar imbiegħda u għall-gżejjer minuri tal-Eġew L-Artikolu 11 ma għandux japplika għar-reġjuni tal-Unjoni msemmija fl-Artikolu 349 tat-Trattat, minn issa 'l quddiem imsejħa bħala "reġjuni l-aktar imbiegħda" u għall-pagamenti diretti mogħtija fil-gżejjer minuri tal-Eġew skont ir-Regolament (KE) Nru 1405/2006. It-Titoli III, IV u V ma għandhomx japplikaw għar-reġuni l-aktar imbiegħda. L-Artikolu 4 Definizzjonijiet 1. Għall-finijiet ta’ dan ir-Regolament, għandhom japplikaw id-definizzjonijiet li ġejjin: (a) "bidwi" tfisser persuna fiżika jew ġuridika, jew grupp ta’ persuni fiżiċi jew ġuridiċi, ikun x’ikun l-istatus legali mogħti lill-grupp u lill-membri tiegħu fil-liġi nazzjonali, li l-impriża tiegħu/tagħhom tkun fit-territorju tal-Unjoni, kif iddefinit fl-Artikolu 52 tat-Trattat dwar l-Unjoni Ewropea, flimkien mal-Artikoli 349 u 355 tat-Trattat dwar il-Funzjonament tal-Unjoni Ewropea, u li jeżerċita attività agrikola; (b) "impriża" tfisser l-unitajiet kollha użati għall-attivitajiet agrikoli mmexxija minn bidwi li jinsabu fit-territorju tal-istess Stat Membru; (c) "attività agrikola" tfisser: - it-trobbija jew it-tkabbir ta' prodotti agrikoli inklużi l-ħsad, it-taħlib, it-trobbija tal-annimali u ż-żamma tal-annimali għall-finijiet ta’ biedja, - iż-żamma ta’ żona agrikola fi stat li jagħmilha tajba għar-ragħa jew għall-kultivazzjoni mingħajr ebda azzjoni partikolari li tmur lil hinn mill-metodi agrikoli u makkinarji tradizzjonali, jew - it-twettiq ta’ attività minima li għandha tiġi stabbilita mill-Istati Membri fuq żoni agrikoli li huma miżmuma b’mod naturali fi stat tajjeb għar-ragħa jew għall-kultivazzjoni; (d) "prodotti agrikoli" tfisser il-prodotti elenkati fl-Anness I għat-Trattat, bl-eċċezzjoni tal-prodotti tas-sajd, kif ukoll il-qoton; (e) "żona agrikola" tfisser kull żona meħuda minn raba’ li jinħarat, bwar permanenti jew uċuħ tar-raba’ permanenti; (f) "raba'" tfisser art li hija kkultivata għall-produzzjoni tal-uċuħ tar-raba’ jew żoni disponibbli għall-produzzjoni tal-uċuħ tar-raba’ iżda li hija mistrieħa, inklużi żoni mwarrba skont l-Artikoli 22, 23 u 24 tar-Regolament (KE) Nru 1257/1999, l-Artikolu 39 tar-Regolament (KE) Nru 1698/2005 u l-Artikolu 29 tar-Regolament (UE) Nru [...] [RDR], irrispettivament jekk l-art tinsabx taħt serer jew taħt kopertura fissa jew mobbli; (g) "uċuħ tar-raba’" permanenti" tfisser uċuħ tar-raba’ li mhumiex taħt sistema ta’ rotazzjoni ħlief bwar permanenti li jokkupaw l-art għal ħames snin jew iżjed u jagħtu ħsad repetut, inklużi mixtliet, u msaġar b’rotazzjoni qasira; (h) "bwar permanenti" tfisser art użata biex jitkabbru ħxejjex jew foraġġ erbaċew ieħor b’mod naturali (jitilgħu waħedhom) jew permezz ta’ kultivazzjoni (jinżergħu) u li ma jkunux inklużi fir-rotazzjoni tal-uċuħ tar-raba’ tal-impriża għal ħames snin jew aktar; jistgħu jinkudu speċijiet oħrajn tajbin għar-ragħa sakemm il-ħxejjex u foraġġ erbaċew ieħor jibqgħu predominanti. (i) "ħxejjex jew foraġġ erbaċew ieħor" tfisser il-pjanti kollha erbaċej tradizzjonalment misjuba f’mergħat naturali u normalment inklużi f’taħlitiet ta’ żrieragħ għall-mergħat jew meded tal-art għar-ragħa fl-Istat Membru (kemm jekk jintużaw għall-annimali li jirgħu jew le). (j) "mixtliet" tfisser iż-żoni li ġejjin ta’ pjanti li għadhom żgħar tal-għuda (għudin) li jitkabbru fil-mifuħ biex wara jinqalgħu u jitħawlu band’oħra: - mixtliet ta’ dwieli u għeruq; - mixtliet ta’ siġar tal-frott u frott tal-bosk; - mixtliet ornamentali; - mixtliet kummerċjali ta’ siġar tal-foresti (esklużi dawk għar-rekwiżiti tal-impriża stess imkabbra f’art imsaġġra); - siġar u sġajriet biex jitħawlu f’ġonna, parks, mat-toroq u fuq ċnut (pereżempju pjanti ta’ sġajriet li jagħmlu sies, siġar tal-ward u sġajriet ornamentali oħrajn, koniferi ornamentali), inklużi fil-każijiet kollha z-zkuk tagħhom u n-nebbieta żgħar. (k) "msajġar ta’ rotazzjoni qasira" tfisser żoni mħawlin b’dawk l-ispeċijiet ta’ siġar tal-kodiċi NM 06029041 li għandhom jiġu ddefiniti mill-Istati Membri, li jkunu magħmulin minn uċuħ tar-raba’ għudin, perenni, mir-riżomi jew mill-għeruq li jifdal fl-art wara l-ħsad, b’rimjiet ġodda li joħorġu fl-istaġun ta’ wara u b’ċiklu ta’ ħsad massimu li għandu jiġi ddeterminat mill-Istati Membri. 2. Il-Kummissjoni għandu jkollha s-setgħa li tadotta atti delegati skont l-Artikolu 55 tat-Trattat għall-finijiet ta’: (a) l-istipular ta’ aktar definizzjonijiet dwar l-aċċess għall-appoġġ skont dan ir-Regolament; (b) l-istabbiliment ta’ qafas li fih l-Istati Membri għandhom jiddefinixxu l-attivitajiet minimi li għandhom jitwettqu f’żoni li jinżammu fi stat tajjeb għar-ragħa jew għall-kultivazzjoni; (c) l-istabbiliment tal-kriterji li għandhom jintlaħqu mill-bdiewa biex ikun meqjus li rrispettaw l-obbligu taż-żamma taż-żona agrikola fi stat tajjeb għar-ragħa jew għall-kultivazzjoni kif imsemmi fil-paragrafu 1(c); (d) l-istabbiliment tal-kriterji li jiddeterminaw il-predominanza tal-ħxejjex u foraġġ erbaċew ieħor għall-fini tal-paragrafu 1(h). TITOLU II DISPOŻIZZJONIJIET ĠENERALI DWAR PAGAMENTI DIRETTI KAPITOLU 1 Regoli komuni dwar il-pagamenti diretti L-Artikolu 5 Finanzjament tal-pagamenti diretti L-iskemi ta’ appoġġ elenkati fl-Anness I għal dan ir-Regolament għandhom ikunu ffinanzjati skont l-Artikolu 4(1)(b) tar-Regolament (UE) Nru [...] [HZR]. L-Artikolu 6 Limiti massimi nazzjonali 1. Għal kull Stat Membru u għal kull sena, il-limitu massimu nazzjonali li jkun jinkludi l-valur totali tad-drittijiet allokati kollha, tar-riżerva nazzjonali u tal-limiti massimi ffissati skont l-Artikoli 33, 35, 37 u 39 għandu jkun kif stabbilit fl-Anness II. 2. Biex tqis l-iżviluppi relatati mal-ammonti massimi totali ta’ pagamenti diretti li jistgħu jingħataw, inklużi dawk li jirriżultaw mid-deċiżjonijiet li għandhom jittieħdu mill-Istati Membri skont l-Artikolu 14, il-Kummissjoni għandu jkollha s-setgħa tadotta atti delegati skont l-Artikolu 55 għall-fini tar-reviżjoni tal-limiti massimi nazzjonali stabbiliti fl-Anness II. L-Artikolu 7 Limiti massimi netti 1. Mingħajr preġudizzju għall-Artikolu 8, l-ammont totali tal-pagamenti diretti li jistgħu jingħataw fi Stat Membru skont it-Titoli III, IV u V fir-rigward ta’ sena kalendarja, wara l-applikazzjoni tal-Artikolu 11, ma għandux ikun ogħla mil-limiti massimi stipulati fl-Anness III għal dan ir-Regolament. Biex ikun evitat li l-ammont totali ta’ pagamenti diretti jkun ogħla mil-limiti massimi stabbiliti fl-Anness III, l-Istati Membri għandhom iwettqu tnaqqis lineari fl-ammonti tal-pagamenti diretti kollha bl-eċċezzjoni ta’ pagamenti diretti mogħtija skont ir-Regolamenti (KE) Nru 247/2006 u (KE) Nru 1405/2006. 2. Għal kull Stat Membru u għal kull sena, il-prodott stmat ta’ limitu massimu kif imsemmi fl-Artikolu 11, li jkun rifless fid-differenza bejn il-limiti massimi nazzjonali stabbiliti fl-Anness II, li magħhom jiżdied l-ammont disponibbli skont l-Artikolu 44, u l-limiti massimi netti stabbiliti fl-Anness III, isir disponibbli bħala appoġġ tal-Unjoni għal miżuri skont programmar ta’ żvilupp rurali ffinanzjat skont il-FAEŻR kif speċifikat fir-Regolament (UE) Nru [...] [RDR]. 3. Il-Kummissjoni għandu jkollha s-setgħa li tadotta atti delegati skont l-Artikolu 55 għall-fini tar-reviżjoni tal-limiti massimi stipulati fl-Annessi III. L-Artikolu 8 Dixxiplina finanzjarja 1. Ir-rata ta’ aġġustament iddeterminata skont l-Artikolu 25 tar-Regolament (UE) Nru [...] (HZR) għandha tapplika biss għall-pagamenti diretti li jkunu aktar minn EUR 5 000 li għandhom jingħataw lill-bdiewa fis-sena kalendarja korrispondenti. 2. Fil-qafas tal-introduzzjoni gradwali ta’ pagamenti diretti kif imsemmi fl-Artikolu 16, il-paragrafu 1 ta’ dan l-Artikolu għandu japplika għall-Bulgarija u r-Rumanija mill-1 ta’ Jannar 2016. 3. Il-Kummissjoni għandu jkollha s-setgħa tadotta atti delegati skont l-Artikolu 55 dwar regoli għall-bażi tal-kalkolu tat-tnaqqis li għandu jiġi applikat mill-Istati Membri lill-bdiewa skont il-paragrafi 1 u 2 ta’ dan l-Artikolu. L-Artikolu 9 Bidwi attiv 1. Ma għandu jingħata ebda pagament dirett lil persuni fiżiċi jew ġuridiċi, jew lil gruppi ta’ persuni fiżiċi jew ġuridiċi, fejn japplika wieħed minn dawk li ġejjin: (a) l-ammont annwali tal-pagamenti diretti huwa inqas minn 5 % tal-irċevuti totali li nkisbu minn attivitajiet mhux agrikoli fis-sena fiskali l-aktar riċenti; jew (b) iż-żoni agrikoli tagħhom huma fil-biċċa l-kbira żoni miżmuma b'mod naturali fi stat tajjeb għar-ragħa jew għall-kultivazzjoni u ma jwettqux l-attività minima stabbilita mill-Istati Membri skont l-Artikolu 4(1)(c) f'dawk iż-żoni. 2. Il-paragrafu 1 ma għandux japplika għall-bdiewa li jkunu rċevew anqas minn EUR 5 000 f’pagamenti diretti għas-sena ta’ qabel. 3. Il-Kummissjoni għandu jkollha s-setgħa li tadotta atti delegati skont l-Artikolu 55 tat-Trattat għall-finijiet tal-istipular ta’: (a) kriterji biex jiġi stabbilit l-ammont ta’ pagamenti diretti rilevanti għall-fini tal-paragrafi 1 u 2, b’mod partikolari fl-ewwel sena tal-allokazzjoni tad-drittijiet għall-pagamenti fejn il-valur tad-drittijiet għall-pagamenti għadu mhux stabbilit b'mod definittiv kif ukoll għall-bdiewa żgħażagħ; (b) eċċezzjonijiet mir-regola li l-irċevuti matul l-aktar sena fiskali riċenti għandhom jitqiesu meta dawk iċ-ċifri mhumiex disponisbbli; u (c) kriterji biex jiġi stabbilit meta ż-żona agrikola ta’ bidwi għandha titqies bħala żona li prinċipalment hija miżmuma b’mod naturali fi stat tajjeb għar-ragħa jew għall-kultivazzjoni. L-Artikolu 10 Rekwiżiti minimi biex wieħed jirċievi pagamenti diretti 1. L-Istati Membri għandhom jiddeċiedu li ma jagħtux pagamenti diretti lil bidwi f’wieħed mill-każijiet li ġejjin: (a) fejn l-ammont totali ta’ pagamenti diretti mitlub jew li jkun imissu jingħata qabel it-tnaqqis u l-esklużjonijiet imsemmijin fl-Artikolu 65 tar-Regolament (UE) Nru [...] [HZR] f’sena kalendarja partikolari jkun anqas minn EUR 100; (b) fejn l-erja eliġibbli tal-impriża li għaliha jintalbu pagamenti diretti jew li jkun imisshom jingħataw qabel it-tnaqqis u l-esklużjonijiet imsemmijin fl-Artikolu 65 tar-Regolament (UE) Nru [...] [HZR] tkun anqas minn ettaru. Biex iqisu l-istruttura tal-ekonomiji agrikoli tagħhom, l-Istati Membri jistgħu jaġġustaw il-livelli limitu msemmijin fil-punti (a) u (b) fil-limiti stabbiliti fl-Anness IV. 2. Fejn bdiewa li jirċievu l-appoġġ akkoppjat relatat ma’ annimali msemmija fit-Titolu IV jkollhom anqas ettari mil-livell limitu magħżul minn Stat Membru għall-finijiet tal-punt (b) tal-paragrafu 1, dak l-Istat Membru għandu japplika l-punt (a) tal-paragrafu 1. 3. L-Istati Membri kkonċernati jistgħu jiddeċiedu li ma japplikawx il-paragrafu 1 fir-reġjuni l-aktar imbiegħda u fil-gżejjer minuri tal-Eġew. 4. Fil-Bulgarija u fir-Rumanija, għas-snin 2014 u 2015, l-ammont mitlub jew li jkun imissu jingħata kif imsemmi fil-paragrafu 1 għandu jkun ikkalkulat abbażi tal-ammont stabbilit fl-Anness V.A għas-sena korrispondenti . L-Artikolu 11 Tnaqqis progressiv u l-limitu massimu tal-pagament 1. L-ammont ta’ pagamenti diretti li għandu jingħata lil bidwi skont dan ir-Regolament f'sena kalendarja partikolari għandu jitnaqqas kif ġej: - b’20 % għas-segment ta’ aktar minn EUR 150,000 u sa EUR 200,000; - b’40 % għas-segment ta’ aktar minn EUR 200,000 u sa EUR 250,000; - b’70 % għas-segment ta’ aktar minn EUR 250,000 u sa EUR 300,000; - b’100 % għas-segment ta’ aktar minn EUR 300 000. 2. L-ammont imsemmi fil-paragrafu 1 għandu jkun ikkalkulat billi jitnaqqsu s-salarji effettivament imħallsin u ddikjarati mill-bidwi fis-sena ta’ qabel, inklużi taxxi u kontribuzzjonijiet soċjali relatati mal-impjiegi, mill-ammont totali ta’ pagamenti diretti dovuti inizjalment lill-bidwi mingħajr ma jitqiesu l-pagamenti li għandhom jingħataw skont il-Kapitolu 2 tat-Titolu III ta’ dan ir-Regolament. 3. L-Istati Membri għandhom jiżguraw li ebda pagament ma jingħata lill-bdiewa li dwarhom ikun stabbilit li, mid-data tal-pubblikazzjoni tal-proposta tal-Kummissjoni għal dan ir-Regolament, ikunu ħolqu artifiċjalment il-kundizzjonijiet biex ikunu evitati l-effetti ta’ dan l-Artikolu. L-Artikolu 12 Talbiet multipli L-erja li tkun taqbel mal-għadd ta’ ettari eliġibbli li fir-rigward tagħha tkun saret applikazzjoni għal pagament bażiku minn bidwi skont il-Kapitolu 1 tat-Titolu III, tista’ tkun is-suġġett ta’ applikazzjoni għal kwalunkwe pagament dirett ieħor, kif ukoll għal kwalunkwe għajnuna oħra mhux koperta b'dan ir-Regolament, ħlief kif espliċitament imsemmi xort’oħra f’dan ir-Regolament. L-Artikolu 13 Għajnuna mill-Istat B’deroga mill-Artikolu 146(1) tar-Regolament [sCMO], l-Artikoli 107, 108 u 109 tat-Trattat ma għandhomx japplikaw għal pagamenti magħmulin mill-Istati Membri skont dan ir-Regolament u b’konformità miegħu. L-Artikolu 14 Flessibbiltà bejn il-pilastri 1. Qabel l-1 ta’ Awwissu 2013, l-Istati Membri jistgħu jiddeċiedu li jagħmlu disponibbli appoġġ addizzjonali għal miżuri skont l-ipprogrammar dwar l-iżvilupp rurali ffinanzjat skont il-FAEŻR kif speċifikat fir-Regolament (UE) Nru [...] [RDR], sa 10 % tal-limiti nazzjonali annwali tagħhom għas-snin kalendarji mill-2014 sal-2019 kif stipulat fl-Anness II għal dan ir-Regolament. B’riżultat ta’ dan, l-ammont korrispondenti ma għandux jibqa’ disponibbli għall-għoti tal-pagamenti diretti. Id-deċiżjoni msemmija fl-ewwel subparagrafu għandha tkun innotifikata lill-Kummissjoni sad-data msemmija f’dak is-subparagrafu. Il-perċentwali nnotifikat skont it-tieni subparagrafu għandu jkun l-istess għas-snin imsemmija fl-ewwel subparagrafu. 2. Qabel l-1 ta’ Awwissu 2013, il-Bulgarija, l-Estonja, il-Finlandja, il-Latvja, il-Litwanja, il-Polonja, il-Portugall, ir-Rumanija, is-Slovakkja, Spanja, l-Isvezja u r-Renju Unit jistgħu jiddeċiedu li jagħmlu disponibbli bħala pagamenti diretti skont dan ir-Regolament, sa 5 % tal-ammont allokkat bħala appoġġ għall-miżuri skont l-ipprogrammar dwar l-iżvilupp rurali ffinanzjat skont il-FAEŻR għall-perjodu 2015-2020 kif speċifikat fir-Regolament (UE) Nru [...] [RDR]. B’riżultat ta’ dan, l-ammont korrispondenti ma għandux jibqa’ disponibbli għall-miżuri ta’ appoġġ skont l-ipprogrammar dwar l-iżvilupp rurali. Id-deċiżjoni msemmija fl-ewwel subparagrafu għandha tkun innotifikata lill-Kummissjoni sad-data msemmija f’dak is-subparagrafu. Il-perċentwali nnotifikat skont it-tieni subparagrafu għandu jkun l-istess għas-snin imsemmija fl-ewwel subparagrafu tal-paragrafu 1. L-Artikolu 15 Reviżjoni L-iskemi ta’ appoġġ elenkati fl-Anness I għandhom japplikaw mingħajr preġudizzju għall-possibbiltà ta’ reviżjoni f’kull żmien fid-dawl tal-iżviluppi ekonomiċi u s-sitwazzjoni baġitarja. KAPITOLU 2 Dispożizzjonijiet li japplikaw għall-Bulgarija u għar-Rumanija L-Artikolu 16 Introduzzjoni gradwali ta’ pagamenti diretti Fil-Bulgarija u fir-Rumanija, il-limiti massimi nazzjonali għall-pagamenti msemmija fl-Artikoli 33, 35, 37, 39 u 51fl-2014 u fl-2015 għandhom ikunu stabbiliti abbażi tal-ammonti stipulati fl-Anness V.A. L-Artikolu 17 Pagamenti diretti nazzjonali kumplimentari u pagamenti diretti 1. Fl-2014 u fl-2015, il-Bulgarija u r-Rumanija jistgħu jużaw pagamenti diretti nazzjonali biex jikkumplimentaw pagamenti mogħtija skont l-iskema ta’ pagament bażiku msemmija fil-Kapitolu 1 tat-Titolu III u, fil-każ tal-Bulgarija, biex tikkumplimenta wkoll pagamenti mogħtija skont il-pagament speċifiku għall-uċuħ tar-raba’ tal-qoton imsemmi fil-Kapitolu 2 tat-Titolu IV. 2. L-ammont totali ta’ pagamenti diretti nazzjonali kumplimentari għall-iskema ta’ pagament bażiku li jista’ jingħata fl-2014 u fl-2015 ma għandux ikun aktar mill-ammonti stipulati fl-Anness V.B għal kull waħda minn dawn is-snin. 3. Għall-Bulgarija, l-ammont totali ta’ pagamenti diretti nazzjonali kumplimentari għall-pagament speċifiku għall-uċuħ tar-raba’ tal-qoton ma għandux ikun aktar mill-ammonti stipulati fl-Anness V .C għal kull waħda mis-snin imsemmija f’dak l-Anness. 4. Il-pagamenti diretti nazzjonali kumplimentari għandhom jingħataw skont kriterji oġġettivi u b’mod li jkun żgurat trattament indaqs bejn il-bdiewa u li jkun evitat tagħwiġ tas-suq u tal-kompetizzjoni. TITOLU III SKEMA TA’ PAGAMENT BAŻIKU U PAGAMENTI RELATATI KAPITOLU 1 Skema ta’ pagament bażiku TAQSIMA 1: STABBILIMENT TAL-ISKEMA TA’ PAGAMENT BAżIKU L-Artikolu 18 Drittijiet għall-pagament 1. L-appoġġ skont l-iskema ta’ pagament bażiku għandu jkun disponibbli għall-bdiewa jekk huma jiksbu drittijiet għall-pagament skont dan ir-Regolament permezz tal-ewwel allokazzjoni skont l-Artikolu 21, mir-riżerva nazzjonali skont l-Artikolu 23 jew permezz ta’ trasferiment skont l-Artikolu 27. 2. Id-drittijiet għall-pagament miksubin skont l-iskema ta’ pagament uniku skont ir-Regolament (KE) Nru 1782/2003 u r-Regolament (KE) Nru 73/2009 għandhom jiskadu fil-31 ta’ Diċembru 2013. L-Artikolu 19 Limitu massimu għall-iskema ta’ pagament bażiku 1. Il-Kummissjoni għandha, permezz ta’ atti ta’ implimentazzjoni, tistabbilixxi l-limitu massimu nazzjonali annwali għall-iskema ta’ pagament bażiku billi jitnaqqsu mil-limitu massimu nazzjonali annwali stabbilit fl-Anness II l-ammonti annwali li għandhom jiġu stabbiliti skont l-Artikoli 33, 35, 37 u 39. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 56(2). 2. Għal kull Stat Membru u għal kull sena, il-valur totali tad-drittijiet kollha għall-pagamenti allokati u tar-riżerva nazzjonali għandu jkun ugwali għal-limitu massimu nazzjonali rispettiv adottat mill-Kummissjoni skont il-paragrafu 1. 3. F’każ ta’ modifika tal-limitu massimu adottat mill-Kummissjoni skont il-paragrafu 1 kif imqabbel mas-sena ta’ qabel, Stat Membru għandu b’mod lineari inaqqas jew iżid il-valur tad-drittijiet kollha għall-pagament biex tkun żgurata konformità mal-paragrafu 2. L-Artikolu 20 Allokazzjoni reġjonali tal-limiti massimi nazzjonali 1. Qabel l-1 ta’ Awwissu 2013, l-Istati Membri jistgħu jiddeċiedu li japplikaw l-iskema ta’ pagament bażiku f’livell reġjonali. F’dak il-każ huma għandhom jiddefinixxu r-reġjuni skont kriterji oġġettivi u mhux diskriminatorji bħall-karatteristiċi agronomiċi u ekonomiċi tagħhom u l-potenzjal agrikolu reġjonali tagħhom, jew l-istruttura istituzzjonali jew amministrattiva tagħhom. 2. L-Istati Membri għandhom jaqsmu l-limitu massimu nazzjonali msemmi fl-Artikolu 19(1) bejn ir-reġjuni skont kriterji oġġettivi u mhux diskriminatorji. 3. L-Istati Membri jistgħu jiddeċiedu li l-limiti massimi reġjonali għandhom ikunu suġġetti għal modifiki progressivi annwali skont stadji annwali stabbiliti minn qabel u skont kriterji oġġettivi u mhux diskriminatorji bħall-potenzjal agrikolu jew il-kriterji ambjentali. 4. Sakemm ikun meħtieġ biex jitħarsu l-limiti massimi reġjonali applikabbli stabbiliti skont il-paragrafu 2 jew 3, l-Istati Membri għandhom iwettqu tnaqqis jew żieda lineari fil-valur tad-drittijiet għall-pagament f’kull wieħed mir-reġjuni tagħhom. 5. Sal-1 ta’ Awwissu 2013 l-Istati Membri għandhom jinnotifikaw lill-Kummissjoni bid-deċiżjoni msemmija fil-paragrafu 1, flimkien mal-miżuri meħuda għall-applikazzjoni tal-paragrafi 2 u 3. L-Artikolu 21 L-ewwel allokazzjoni tad-drittijiet għall-pagament 1. Suġġetti għall-paragrafu 2, id-drittijiet għall-pagament għandhom jiġu allokati lill-bdiewa jekk japplikaw għall-allokazzjoni għad-drittijiet għall-pagament taħt l-iskema ta’ pagament bażiku sal-15 ta’ Mejju 2014 ħlief fil-każ ta’ force majeure u ċirkustanzi eċċezzjonali. 2. Il-bdiewa li, fl-2011, attivaw tal-inqas dritt għall-pagament wieħed taħt l-iskema ta' pagament uniku jew talbu appoġġ taħt l-iskema ta' pagament uniku skont l-erja, it-tnejn li huma skont ir-Regolament (KE) Nru 73/2009, għandhom jirċievu drittijiet għall-pagament fl-ewwel sena tal-applikazzjoni tal-iskema ta' pagament bażiku sakemm huma jkunu intitolati għall-għoti ta’ pagamenti diretti skont l-Artikolu 9. B'deroga mill-ewwel subparagrafu, il-bdiewa għandhom jirċievu drittijiet għall-pagament fl-ewwel sena tal-applikazzjoni tal-iskema ta’ pagament bażiku, sakemm ikunu intitolati għall-għoti ta’ pagamenti diretti skont l-Artikolu 9, u sakemm fl-2011: (a) ma jkunu attivaw ebda dritt taħt l-iskema ta’ pagament bażiku, iżda pproduċew b’mod esklussiv frott, ħaxix u/jew ikkultivaw vinja b’mod esklussiv; (b) ma jkunu talbu ebda appoġġ taħt l-iskema ta’ pagament uniku skont l-erja u kellhom biss art agrikola li ma kinitx f'kundizzjoni agrikola tajba fit-30 ta' Jannar 2003 kif hemm ipprovut fl-Artikolu 124(1) tar-Regolament (KE) Nru 73/2009. Ħlief fil-każ ta’ force majeure jew ta’ ċirkostanzi eċċezzjonali, l-għadd ta’ drittijiet għall-pagament allokati għal kull bidwi għandu jkun ugwali għall-għadd ta’ ettari eliġibbli, skont it-tifsira tal-Artikolu 25(2), li l-bidwi jiddikjara skont l-Artikolu 26(1) għall-2014. 3. Fil-każ li parti mill-impriża jew l-impriża kollha tinbiegħ jew tinkera, il-persuni fiżiċi jew ġuridiċi li huma konformi mal-paragrafu 2 jistgħu, b'kuntratt iffirmat qabel il-15 ta' Mejju 2014, jittrasferixxu d-dritt biex wieħed jirċievi d-drittijiet għall-pagament kif imsemmi fil-paragrafu 1 lil bidwi wieħed biss sakemm dan tal-aħħar ikun konformi mal-kundizzjonijiet stipulati fl-Artikolu 9. 4. Il-Kummissjoni għandha, permezz tal-atti ta’ implimentazzjoni, tadotta regoli dwar l-applikazzjonijiet għall-allokazzjoni tad-drittijiet għall-pagamenti ppreżentati fis-sena tal-allokazzjoni tad-drittijiet tal-pagamenti fejn dawk id-drittijiet tal-pagamenti jistgħu ma jkunux għadhom stabbiliti b'mod definittiv u fejn l-allokazzjoni hija affettwata minn ċirkustanzi speċifiċi. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 56(2). L-Artikolu 22 Valur tad-drittijiet għall-pagament u l-konverġenza 1. Għall kull sena rilevanti, il-valur tal-unità tad-drittijiet għall-pagament għandu jkun ikkalkulat billi l-limitu massimu nazzjonali jew reġjonali jkun diviż skont l-Artikoli 19 jew 20, wara applikazzjoni tat-tnaqqis lineari msemmi fl-Artikolu 23(1), bil-għadd ta’ drittijiet għall-pagament allokati f’livell nazzjonali jew reġjonali skont l-Artikolu 21(2) għall-2014. 2. L-Istati Membri li jkunu applikaw l-iskema ta’ pagament uniku kif imsemmi fir-Regolament (KE) Nru 73/2009, jistgħu jillimitaw il-kalkolu tal-valur tal-unità tad-drittijiet għall-pagament previsti fil-paragrafu 1 għal ammont li jkun jikkorrispondi sa mhux anqas minn 40 % mil-limitu massimu nazzjonali jew reġjonali stabbilit skont l-Artikoli 19 jew 20, wara applikazzjoni tat-tnaqqis lineari msemmi fl-Artikolu 23(1). 3. L-Istati Membri li jagħmlu użu mill-possibbiltà pprovduta fil-paragrafu 2 għandhom jużaw il-parti tal-limitu massimu li tibqa’ wara l-applikazzjoni ta’ dak il-paragrafu biex iżidu l-valur tad-drittijiet għall-pagament f’każijiet fejn il-valur totali tad-drittijiet għall-pagament miżmum minn bidwi skont l-iskema ta’ pagament bażiku kkalkulat skont il-paragrafu 2 ikun anqas mill-valur totali tad-drittijiet għall-pagament, inklużi drittijiet speċjali, li l-bidwi kellu fil-31 ta’ Diċembru 2013, skont l-iskema ta’ pagament uniku skont ir-Regolament (KE) Nru 73/2009. Għal dan il-għan, il-valur tal-unità nazzjonali jew reġjonali ta’ kull wieħed mid-drittijiet għall-pagament tal-bidwi konċernat għandu jiżdied b’sehem tad-differenza bejn il-valur totali tad-drittijiet għall-pagament skont l-iskema ta’ pagament bażiku kkalkulat skont il-paragrafu 2 u l-valur totali tad-drittijiet għall-pagament, inklużi drittijiet speċjali, li l-bidwi kellu fil-31 ta’ Diċembru 2013 skont l-iskema ta’ pagament uniku skont ir-Regolament (KE) Nru 73/2009. Għall-kalkolu taż-żieda, Stat Membru jista’ jqis ukoll l-appoġġ mogħti fis-sena kalendarja 2013 skont l-Artikoli 52, 53(1) u 68(1)(b) tar-Regolament (KE) Nru 73/2009, bil-kundizzjoni li l-Istat Membru ma jkunx iddeċieda li japplika l-appoġġ akkoppjat volontarju skont it-Titolu IV ta’ dan ir-Regolament għas-setturi rilevanti. Għall-fini tal-ewwel sub paragrafu , bidwi jitqies li jkollu drittijiet għall-pagament fil-31 ta’ Diċembru 2013 fejn id-drittijiet għall-pagament ikunu ġew allokati jew ittrasferiti definittivament sa dik id-data. 4. Għall-finijiet tal- paragrafu 3 , Stat Membru jista’, abbażi ta’ kriterji oġġettivi, jipprovdi, f’każijiet ta’ bejgħ jew għotja jew skadenza ta’ kirja sħiħa jew parti minnha ta’ żoni agrikoli wara d-data ffissata skont l-Artikolu 35 tar-Regolament (KE) Nru 73/2009 u qabel id-data ffissata skont l-Artikolu 26 ta’ dan ir-Regolament, li ż-żieda, jew parti miż-żieda, fil-valur tad-drittijiet għall-pagament li jkollhom ikunu allokati lill-bidwi kkonċernat għandhom jitreġġgħu lura għar-riżerva nazzjonali fejn iż-żieda għandha twassal għal profitt mhux mistenni għall-bidwi konċernat. Dawk il-kriterji oġġettivi għandhom ikunu stabbiliti b’mod li jkun żgurat trattament indaqs bejn il-bdiewa u biex ikun evitat tagħwiġ tas-suq u tal-kompetizzjoni u għandhom jinkludu, tal-anqas, dan li ġej: (a) tul ta' żmien minimu għall-kirja; (b) il-proporzjon tal-pagament riċevut li għandu jitreġġa’ lura għar-riżerva nazzjonali. 5. Mhux aktar tard mis-sena ta’ talba 2019, id-drittijiet kollha għall-pagament fi Stat Membru jew, fil-każ tal-applikazzjoni tal-Artikolu 20, f’reġjun, għandu jkollhom valur ta’ unità uniformi. 6. Meta jkunu applikati l-paragrafi 2 u 3, l-Istati Membri, waqt li jaġixxu b’konformità mal-prinċipji ġenerali tad-dritt tal-Unjoni, għandhom jersqu lejn approssimazzjoni tal-valur tad-drittijiet għall-pagament f’livell nazzjonali jew reġjonali. Għal dan il-għan, l-Istati Membri għandhom jiffissaw il-passi li għandhom jittieħdu sal-1 ta’ Awwissu 2013. Dawk il-passi għandhom jinkludu modifiki progressivi annwali tad-drittijiet għall-pagament skont kriterji oġġettivi u mhux diskriminatorji. Il-passi msemmija fl-ewwel subparagrafu għandhom ikunu nnotifikati lill-Kummissjoni sad-data msemmija f’dak is-subparagrafu. TAQSIMA 2: RIżERVA NAZZJONALI L-Artikolu 23 Stabbiliment u użu tar-riżerva nazzjonali 1. Kull Stat Membru għandu jistabbilixxi riżerva nazzjonali. Għal dak il-għan, fl-ewwel sena ta’ applikazzjoni tal-iskema ta’ pagament bażiku, l-Istati Membri għandhom jipproċedu għal tnaqqis lineari tal-perċentwali tal-limitu massimu tal-iskema ta’ pagamenti f’livell nazzjonali biex jikkostitwixxu r-riżerva nazzjonali. Dan it-tnaqqis ma għandux ikun ogħla minn 3 % ħlief, jekk ikun meħtieġ, biex ikopri l-ħtiġijiet ta’ allokazzjoni stipulati fil-paragrafu 4 għas-sena 2014. 2. L-Istati Membri jistgħu jamministraw ir-riżerva nazzjonali f’livell reġjonali. 3. L-Istati Membri għandhom jistabbilixxu drittijiet għall-pagament mir-riżerva nazzjonali skont kriterji oġġettivi u b’mod li jkun żgurat trattament indaqs bejn il-bdiewa u biex ikun evitat tagħwiġ tas-suq u tal-kompetizzjoni. 4. L-Istati Membri għandhom jużaw ir-riżerva nazzjonali biex jallokaw drittijiet għall-pagament, bħala kwistjoni ta’ prijorità, lill-bdiewa żgħażagħ li jibdew l-attività agrikola tagħhom. Għall-finijiet tal-ewwel subparagrafu, ‘bdiewa żgħażagħ li jibdew l-attività agrikola tagħhom’ tfisser bdiewa li jissodisfaw il-kundizzjonijiet stipulati fl-Artikolu 36(2) li ma kienu jagħmlu ebda attività agrikola f’isimhom proprju u għar-riskju tagħhom infushom jew li ma kellhomx il-kontroll ta’ persuna ġuridika li kienet teżerċita attività agrikola fil-ħames (5) snin ta’ qabel il-bidu tal-attività agrikola ġdida. F’każ ta’ persuna ġuridika, il-persuna/i fiżika/ċi li jkollha/jkollhom il-kontroll tal-persuna ġuridika ma għandhiex/għandhomx tkun/ikunu għamlet/għamlu ebda attività agrikola f’isimha/isimhom proprju u għar-riskju tagħha/tagħhom stess jew kellha/kellhom il-kontroll ta’ persuna ġuridika li kienet teżerċita attività agrikola fil-ħames (5) snin ta’ qabel il-bidu tal-attività agrikola mill-persuna ġuridika. 5. L-Istati Membri jistgħu jużaw ir-riżerva nazzjonali biex: (a) jallokaw drittijiet għall-pagament lill-bdiewa f’żoni suġġetti għal ristrutturar u/jew għal programmi ta’ żvilupp relatati ma’ għamla ta’ intervent pubbliku biex l-art ma titħalliex tkun abbandunata u/jew biex jingħata kumpens lill-bdiewa għal żvantaġġi speċifiċi f’dawk iż-żoni; (b) iżidu b’mod lineari l-valur tad-drittijiet għall-pagament skont l-iskema ta’ pagament bażiku f’livell nazzjonali jew reġjonali jekk ir-riżerva nazzjonali tkun aktar minn 3 % f’sena partikolari tkun liema tkun, bil-kundizzjoni li jibqgħu disponibbli ammonti biżżejjed għal allokazzjonijiet skont il-paragrafu 4, il-punt (a) ta' dan il-paragrafu u l-paragrafu 7. 6. Meta japplikaw il-paragrafi 4 u 5(a), l-Istati Membri għandhom jistabbilixxu l-valur tad-drittijiet għall-pagament allokati lill-bdiewa abbażi tal-valur medju nazzjonali jew reġjonali ta’ drittijiet għall-pagament fis-sena ta’ allokazzjoni. 7. Fejn bidwi jkollu d-dritt jirċievi drittijiet għall-pagament jew iżid il-valur ta’ dawk eżistenti bis-saħħa ta’ deċiżjoni definittiva ta’ qorti jew bis-saħħa ta’ att amministrattiv definittiv tal-awtorità kompetenti ta’ Stat Membru, il-bidwi għandu jirċievi l-għadd u l-valur tad-drittijiet għall-pagament stabbiliti f’dik id-deċiżjoni jew f’dak l-att f’data li għandha tkun iffissata mill-Istat Membru. Madankollu, din id-data ma għandhiex tkun aktar tard mill-aħħar data għall-preżentazzjoni ta’ applikazzjoni skont l-iskema ta’ pagament bażiku wara d-data tad-deċiżjoni tal-qorti jew tal-att amministrattiv, filwaqt li titqies l-applikazzjoni tal-Artikoli 25 u 26. L-Artikolu 24 Riforniment tar-riżerva nazzjonali 1. Ir-riżerva nazzjonali terġa’ tkun fornuta b’ammonti li jirriżultaw minn: (a) drittijiet għall-pagament li ma jagħtux dritt għal pagamenti matul sentejn konsekuttivi minħabba l-applikazzjoni ta’: (i) l-Artikolu 9; (ii) l-Artikolu 10(1). (b) kull dritt għall-pagament li ma jkunx ġie attivat skont l-Artikolu 25 għal perjodu ta’ sentejn, ħlief fil-każ ta’ force majeure jew ċirkostanzi eċċezzjonali; (c) drittijiet għall-pagament volontarji li l-bdiewa jroddu lura; (d) l-applikazzjoni tal-Artikolu 22(4). 2. Il-Kummissjoni għandha, permezz ta’ atti ta’ implimentazzjoni, tadotta miżuri meħtieġa fir-rigward tat-treġġigħ lura ta’ drittijiet għall-pagament mhux attivati għar-riżerva nazzjonali. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 56(2). TAQSIMA 3: IMPLIMENTAZZJONI TAL-ISKEMA TA’ PAGAMENT BAżIKU L-Artikolu 25 Attivazzjoni ta’ drittijiet għall-pagament 1. L-appoġġ skont l-iskema ta’ pagament bażiku għandu jingħata lill-bdiewa mal-attivazzjoni, permezz ta’ dikjarazzjoni skont l-Artikolu 26(1), ta' dritt għall-pagament għal kull ettaru eliġibbli fl-Istat Membru fejn ikun ġie allokat. Id-drittijiet għall-pagament attivati għandhom jagħtu dritt għall-pagament annwali tal-ammonti ffissati hemmhekk, mingħajr preġudizzju għall-applikazzjoni ta’ dixxiplina finanzjarja, limitu massimu u tnaqqis progressiv, tnaqqis lineari skont l-Artikoli 7, 37(2) u 51(1), u kull tnaqqis u esklużjoni imposti skont ir-Regolament (UE) Nru [...] [HZR]. 2. Għall-finijiet ta’ dan it-Titolu, ‘ettaru eliġibbli’ għandha tfisser: (a) kull żona agrikola tal-impriża li tintuża għal attività agrikola jew, fejn l-erja tintuża wkoll għal attivitajiet mhux agrikoli, tintuża b’mod predominanti għal attivitajiet agrikoli; jew (b) kull żona li tkun tat dritt għall-pagament fl-2008 skont l-iskema ta’ pagament uniku jew l-iskema ta’ pagament uniku skont l-erja stabbiliti, rispettivament, fit-Titolu III u fit-Titolu IV A tar-Regolament Nru (KE) 1782/2003, u li: (i) ma tkunx għadha aktar konformi mad-definizzjoni ta’ 'ettaru eliġibbli' skont il-punt (a) bħala riżultat tal-implimentazzjoni tad-Direttiva 92/43/KEE, id-Direttiva 2000/60/KE tal-Parlament Ewropew u tal-Kunsill tat-23 ta’ Ottubru 2000 li tistabbilixxi qafas għal azzjoni Komunitarja fil-qasam tal-politik